**ҚАЗАҚСТАН РЕСПУБЛИКАСЫ**

**БІЛІМ ЖӘНЕ ҒЫЛЫМ МИНИСТРЛІГІ**

**АЛМАТЫ ҚАЛАЛЫҚ БІЛІМ БАСҚАРМАСЫ**

**ЖЕТІСУ АУДАНДЫҚ БІЛІМ БӨЛІМІ**

**№43 жалпы білім беретін мектеп**

**Жақсылық Гүлжайна Ермаханбетқызы**

**9 «А» сыныбы**

**ҒЫЛЫМИ ЖОБА**

**Б. Қаратаевтың өмірі мен қоғамдық-саяси қызметі**

**Жетекші мұғалімі:** Тлеубаева А.Б. №43 ЖББ мектептің тарих пәнінің мұғалімі

Алматы, 2018 жыл

**Мазмұны**

**Кіріспе**...................................................................................................................1-2

**Негізгі бөлім**

1. Б.Қаратаевтың өскен ортасы, қоғам қайраткері ретінде қалыптасуы............... ...............................................................................3-11
2. Б.Қаратаев-II Мемлекеттік Дума депутаты .......................................12-18
3. Б.Қаратаев -отырықшылыққа көшуді насихаттаушы, Орал қаласында жарық көрген «Қазақстан» газетінің басты редакторы. Бақытжан Бисәліұлының кеңестік кезеңдегі қоғамдық-саяси қызметі....................................................................................................19-26

**Қорытынды**.....................................................................................................27-28

**Пайдаланылған әдебиеттер тізімі**....................................................................29

**Кіріспе**

**Тақырыптың өзектілігі.** Қазақстан Республикасының Президенті Н.Ә.Назарбаев 2017 жылдың 16 сәуірінде «Болашаққа бағдар: рухани жаңғыру» атты мақаласында «Туған жердің әрбір сайы мен қырқасы, тауы мен өзені тарихтан сыр шертеді. Әрбір жер атауының төркіні туралы талай-талай аңыздар мен әңгімелер бар. Әрбір өлкенің халқына суықта пана, ыстықта сая болған, есімдері ел есінде сақталған біртуар перзенттері бар. Осының бәрін жас ұрпақ біліп өсуі тиіс» -деп атап көрсетеді. [1.]

Төл тарихымызда XIX ғасырдың екінші жартысы мен XX ғасырдың басы қазақ қоғамы үшін күреске толы кезең. Өйткені, Ресей үкіметінің қол астында болып, патша мен оның шенеуніктерінің езгісі мен тепкісін көрген қазақ халқы басқа бұратана халықтармен қатар өз азаттығы үшін күреске шықты. Бұл кезде қазақ қоғамында ұлттың еңсесін көтеріп, патша саясатына ашық түрде қарсы шыққан қазақ интеллигенциясының қатары қалыптаса бастаған болатын. Осы зиялы топ қазақ елін отарлық езгіден құтқарып, ұлт-азаттық жолындағы күресте көш бастаушы болды. Қазақ интеллигенттерінің бұрыннан алдына қойған мақсаттарының бірі- жер мәселесі еді. Жер мәселесін шешуде қазақ интеллигенттері Ресей Мемлекеттік Думасын, патша үкіметінің әкімшілік органдарын пайдалануға тырысты. Осы кезеңде қазақ мүддесі үшін күрес жүргізген нар тұлғалы тұлғалардың бірі, II Мемлекеттік Думаның депутаты - Бақытжан Бисәліұлы Қаратаев болды.

Жеке тұлғалар тарихы ешқашан халқынан бөлінген емес, керісінше ұлтымыздың әйгілі қайраткерлерін тану арқылы тұтастай еліміздің тарихы жазылады.Сондықтан бүгінгі қазақ тарихнамасына ғасыр басында қазақ қоғамының көкейкесті мәселелерін шешуге тырысқан Бақытжан Қаратаевтың өмірі мен қоғамдық-саяси қызметін зерттеу ғылыми жобаның зерттеу обьектісі болуға лайықты, Қазақстан тарих ғылымындағы өзекті мәселердің бірі болып табылады.

**Тақырыптың зерттелу деңгейі.** XX ғасырдың басындағы патша үкіметінің саясатына қарсы мақсаттағы азаттық қозғалыстар мен көкейкесті мәселелерді шешуде жол сілтеп, жол көрсеткен Бақытжан Қаратаевтың саяси мақсатын Ә.Бөкейханов, А. Байтұрсынов еңбектері айқындайды. Сонымен қатар, 1923 жылы Орынборда жазылып, 1995 жылы профессор Ә.Тәкенов пен архивист-ғалым Б.Байғалиев, жас ғалым Г.Жүгенбаеваның құрастыруымен жарық көрген Телжан Шонанұлының “Жер тағдыры – ел тағдыры” еңбегінде қазақ жерін талан-таражға салып, қоныстандыру саясатын жүргізіп келген патша үкіметінің заңсыз әрекеттері батыл әшкерелеген. [ 2 ]

Кеңестік кезеңдегі әміршіл-әкімшіл жүйенің салдарынан көптеген зерттеушілер Бақытжан Қаратаевты бай- феодалдар мүддесінің қорғаушысы ретінде танып, таптық көзқарастың шырмауына маталған пікірден алшақ кете алмады. Ғылыми тұрғыда әділетті баға беруге цензорлық тосқауылдар қойылды. Мысалы, танымал, ірі тарихшымыз Е.Бекмахановтың 1957 жылы жарық көрген еңбегінде Бақытжан Қаратаевтың есімі тікелей аталмаса да , II Мемлекеттік Думаға сайланған қазақ депутаттарының бәрі “Ұлтшыл көзқарастағы қазақ зиялыларының өкілдері және бай феодалдардың мүддесін қорғаудағылар”-деп бағаланған еді. [3.317 б]

80 жылдары Бақытжан Қаратаевтың II Мемлекеттік Думада сөйлеген сөздеріне ғылыми тұрғыда талдау жасаған академик С.З.Зиманов [4.55-75б] пен Бақытжан Қаратаевтың мол мұрасына біршама көңіл бөлген М.Ш.Ысмағұлов болды. [5.]

Тәуелсіз Қазақстан кезеңіндегі өзгерістер Алаш қозғалысы мен Алашорда тарихын қайта қарап, ақиқат тұрғысынан зерттеуге мүмкіндік берді. Қазақ интеллигенциясы тарихын, олардың ұлттық ерекшеліктері мен өзіндік қадір-қасиетін анықтауда жаңа тарихи таныммен күрделі зерттеулер басылып шықты. Бұған М.Қозыбаевтың (Ақтаңдақтар ақиқаты. А., 1992) [6.], К.Нұрпейісовтің (Алаш һәм Алашорда А., 1995) [7], М.Қойгелдиевтің (Алаш қозғалысы.А.,1995) [8], Б.Қойшыбаевтың (Бақытжан Қаратаев.А.,1993), [9], ғалым Ө.Озғанбайдың монографиясында Мемлекеттік Дума мәселесін, оған қазақтардың қатысу барысын қарастырады. [10]

**Ғылыми жобаның деректік негізі.** Тақырыптың деректік негізіне келсек, Бақытжан Қаратаевтың II Мемлекеттік Думадағы қызметі туралы II Мемлекеттік Думаның стенографиялық есептерінен толық мәліметтер алуға болады [11],[12]

**Ғылыми жобаның мақсаты мен міндеті.** Ғылыми жобаны жазудағы басты мақсат- Б.Қаратаевтың өмірбаянын зерттеп, қайраткердің қоғамдық-саяси қызметін, ғылыми айналымға енген тың деректер негізінде тарихи шындық тұрғысынан талдауға алу. Осы мақсатқа жету үшін мынандай міндеттер койылды:

- Б.Қаратаевтың өскен және білім алған ортасы, оның қоғамдық көзқарасына әсер еткен жағдайларды;

- Б.Қаратаевтың II Мемлекеттік Думадағы депутаттық қызметін;

- Белсенді публицист-журналист ретінде Бақытжан Бисәліұлының 1911-1914 жылдардағы “Айқап” журналы мен “Қазақстан” газетіндегі атқарған қоғамдық-саяси қызметі мен ағартушылық жұмысын осы уақытқа дейін жарияланған деректік материалдар негізінде талдауға алу көзделінді.

**Ғылыми жобаның жаңалығы.** Ғылыми жұмысты жазу барысында Б.Қаратаевтың өмірі мен ІІ Мемлекеттік Дума депутаты ретіндегі қызметі тарихи деректер негізінде сипатталды. Б.Қаратаевтың «Айқап» журналы «Орал» газетінде өзекті мәселелерді қозғаған журналист ретінде, ұлттық бейресми басылымдардың бірі- «Қазақстан» газетінің шығуына үлес қосқан ағартушы, қазақ халқынан шыққан тұңғыш заңгер ретінде сипатталды.

**Ғылыми жобаның құрылымы** кіріспеден, екі тараудан және қорытынды, пайдаланылған әдебиеттер тізімінен тұрады.

1. **Б.Қаратаевтың өскен ортасы, қоғам қайраткері ретінде қалыптасуы**

Бақытжан Бисәліұлы Қаратаев - қазақ тарихындағы ірі тұлғалардың бірі. Туған халқын құлдық бұғаудан құтқару мақсатында патша үкіметімен ымырасыз күрес жүргізген көрнекті қоғам қайраткері, алғашқы қазақ заңгері болған Бақытжан Қаратаевтың есімі 20 жылдай бойы Ресей мен қазақ баспасөзі беттерінен түспей, қаламы “Айқап”, “Қазақстан”, “Орал” сияқты т.б. көптеген басылымдардың бағыт-бағдарына үлкен әсерін тигізген еді. Терең публицистикалық мақалалары болса қазақ қоғамының көкейкесті мәселелеріне арналып, Ресей мұсылмандарының назарын аударған-ды. Өткір сынды, ашын жазылған мақалалары халықты азаттық пен бостандық идеяларына баулумен қатар, қазақ халқының рухани өсіп, шыңдалуына да өлшеусіз үлес қосты.

Бақытжан Қаратаевтың табиғатынан ұшқыр ойы, отты жүрек дара тұлғасы, асқан білімділігі, халықтың жарқын болашағы үшін әр салада атқарған қызметі мен заңдылықтарды басқару процесін ауадай қажетті талап ретінде енгізу мәселесін көтеруі-оны даланың дарынды перзенттеріне жатқызады. Энциклопедиялық білім иесі, ірі гуманист, реформатор, публицист, ағартушы демократ, қазақ қоғамының демократиялық жолмен дамуын көксеген қайраткер сонымен қатар, қарама-қайшылықтар мен аумалы-төкпелі өзгерістерге толы өз заманының да ұлы еді.

Бақытжан Бисәліұлы Қаратаев - Орал облысының Қаратөбе аумағының Ақбақай ауылында 1860 жылы мамырдың 10 жұлдызында Дәулетжан сұлтанның шаңырағында дүниеге келген. Жарық дүниеге енді есік ашқан кішкене Бақытжанды үлкен әкесі Бисәлі Қаратайұлы бауырына басқан екен. Бақытжан Қаратаев сұлтан тұқымы әулетінен тарайды және Кіші Жүздің ханы Әбілхайыр ханның шөбересі болып келеді. Оның атасы Қаратайдың анасы Ырысқа тоқталар болсақ, ол 1771 жылы тарихтағы “қалмақ көшу” немесе “шаңды жорық” кезінде қазақтардың қалмақтармен шайқасында қолға түсіп, Нұралы ханның күңі болған. Өз шежіресінде Бақытжан Қаратаев: “ Нұралы хан осы күңге үйленіп, одан: Есім, Қаратай, Орман, Шотқара және Елтай атты бес бала көреді. Ел арасында оларды “бес қалмақ” деп атап кеткен”,-деп көрсетеді..[13.22б] Одан тараған Нұралы ұлдарының бесеуі де мүмкіндігінше орыс отарлауына ашық қарсылық танытты. Солардың ішінде 1805-1815 жылдары патша әкімшілігіне қарсы табанды күрес жүргізген - Қаратай Нұралыұлы еді.

Бақытжанның әкесі Бейсәлі ауқатты адам болған және өзінің сұлтан тұқымынан шыққандығына қарамастан өте қарапайым, жағымды мінездерімен жұртшылыққа сыйлы адам болған. Қайсыбір адамды болмасын біліміне, ақыл-ойына қарап баға беріп отырған. [17.69б]

Бақытжан Бисәліұлының тәрбиелік болмысы бала жастан ел арасындағы ғасырлар бойғы көшпелі өмір салты мен кең даланың әдет-ғұрпы ықпалында қалыптасады. Әбілхайыр ханның шөбересі, атасы Қаратайдың тәрбиесінде болып, қазақ дәстүрі бойынша оның есімін өзінің тегі етіп алады. Жасынан зерек болып өскен жас сұлтан алғаш ауыл мектебінен сауат ашады. Білімге деген ынтасын байқаған әкесі оны Орынбор қаласының азаматтық гимназиясына оқуға береді. Бақытжан Қаратаев гимназияны ойдағыдай аяқтап, тәртібі “өте жақсы” деген дәрежемен аяқтап шығады. Өз біліміне сенген Бақытжан Қаратаев Ресей империясының астанасы Санкт-Петербургте, университет қабырғасында білім алуды көксейді. Оның мұндай жауапты шешім қабылдауына Орынбор қаласының өзі дәріс алған гимназиясындағы Нева жағалауынан арнайы жолдамамен немесе саяси қуғынға ұшырап, қудаланып келген озық-ойлы, демократиялық бағыт ұстанған орыс зиялылары зор ықпал етті. Олардың бірсыпырасы гимназияда тек ғана бағдарлама бойынша оқытылатын пән көлемінде дәріс беріп ғана қоймай, сонымен қатар оқулық шеңберінен шығып, гимназистерге сабақ арасында оларға саясаттан, дүниежүзілік азаттық қозғалысынан, Санкт-Петербургте болып жатқан саяси жағдайлардан мәліметтер беріп отырды. Кеудесінде сәулесі бар зерделі шәкірттер, әрине, олардың бәрін саналарына сіңіріп отырды. [14.69б]

“Ғасыр басындағы қазақ интеллигенциясы сан жағынан көп болған жоқ”- дейді М.Қойгелдиев. Оның себебі түсінікті де. Қазақстанда бірлі-жарым орта білімді мұғалімдер даярлайтын курстар мен училищелер болмаса, арнайы оқу орындары ашылған емес. Түрлі мекемелерде, әкімшілік орындарда қызмет жасаған қазақ мамандары негізінен Ресейлік оқу орындарынан білім алды. Патша үкіметі қазақ халқының жалпы мәдени деңгейінің өсуіне мүдделі болған жоқ, керісінше қараңғылыққа ұстау оған пайдалырақ көрінді. Ал XIX ғасырдың соңғы ширегінен бастап қазақ даласында азын-аулақ ашыла бастаған орыс-қазақ мектептері мен гимназиялары жергілікті жұртты “Мұхаммед дінін уағыздаушы моллалардың зиянды ықпалынан” сақтау үшін және сонымен бірге “далада орыс ықпалын” жүргізу үшін керек болды.

Сонымен бірге отаршыл әкімшілік ресейлік оқу орындарынан бірлі-жарым орынды қазақ жастарына да бөлуге мәжбүр болған. Мұндай шараға ол жыл өткен сайын өсе түскен басқару жүйесінің ұлттық кадрларға мұқтажын қанағаттандыру үшін барды. Осы мақсатта генерал-губернаторлықтар кеңсесі жанынан қазақ студенттеріне жылына 3-4 стипендия белгіленіп отырды. Міне, осы белгіленген қаржыға сүйеніп, қазақ жастары Мәскеу, Петербург, Қазан, Орынбор, Омбы, Варшава сияқты қалаларда түрлі мамандықтар бойынша білім алды. Ресей империясына ғана емес, бүкіл Еуропа мәдениеті мен ғылымында өзіне лайық орны бар бұл оқу орнында өткен ғасырдың соңы мен XX ғасырдың бас кезінде (1917 жылға дейін) 20 жуық қазақ студенті оқып, жоғары білім дипломын иеленді. Олардың қатарында Бақытжан Қаратаев, Бақыткерей Құлманов, Барлыбек Сыртанов, Жаһанша Сейдалин, Айдархан Тұрлыбаев, Жаһанша Досмұхамедов, Мұстафа Шоқаев, Жақып Ақбаев, Райымжан Мәрсеков сияқты XX ғасырдың басындағы қазақ қоғамының саяси өміріне белсене араласқан қайраткерлер болды. [8.88б]

Сол кезеңдегі қазақ жастары үшін нағыз білім шаңырағына айналған орта Петербург университеті еді. Орынбордағы азаматтық гимназиядан рухани нәр алған Бақытжан Қаратаев 1886 жылы қазан айының 7 жұлдызында Санкт-Петербургке келіп, университеттің заң факультетіне түседі. Сол жылы Бақытжан Қаратаевпен бірге Ресей империясының астанасына білім іздеп Жетісудан Барлыбек Сыртанов, қырғыздан Абдолла Теміров, Көкшетаудан Мәмбетәлі Сердалин сияқты жастар да келген еді.[14.69б] Университетінің қабырғасында қазақ жастары бір-бірімен тығыз, туысқандық қатынаста болуымен қатар, Санкт-Петербургтің қайнаған саяси, рухани өмірі мен мәдениетінің тыныс-тіршілігімен де жан-жақты танысып, бойларына сіңіреді. Ресей империясының түпкір-түпкірінен келген басқа жастар сияқты қазақ жігіттері де сол мүдделеріне сай “Жерлестер ұйымын” құрады.

80 жылдары Санкт-Петербургтың барлық жоғарғы оқу орындарында “Жерлестер” деп аталатын астыртын ұйымдар кең қанат жайған болатын. Олардың құрылуының негізгі себебі-бір өлкеден, бір топырақтан шыққан студенттердің қоян-қолтық араласуы және бір-біріне қамқор болуы еді. Алғашында “Жерлестер” ұйымының мүшелерінің мақсаты бір ұлттан немесе бір өлкеден келген мұқтаж студенттерге көмек көрсету болды. Бірақ, бұл ұйымдардың өсіп-жетілуі барысында алдарына қойған мақсаттары саясатқа ұштасып отырды. Бірте-бірте “Жерлестер” үйірмелері ұлғая келе көп студенттерді қамтыған “Жерлестер одағына” айналып отырды. Олардың арнайы уставтары, мүшелік жарналары болды. 80 жылдары бір ғана Санкт-Петербургте студенттер арасында 20 жуық “Жерлестер” үйірмелері болған және олардың мүшелігіне 1500-ге тарта студенттер кірген. Атап айтсақ, студенттердің Сібір, Поволжье, Кубань, Дон, Грузия, Армения сияқты “Жерлестер” үйірмелері мен одақтары тұрақты түрде қалыптасты.

Бақытжан Қаратаев Барлыбек Сыртанов, Абдолла Теміров, Мәмбетәлі Сердалин және шығыстану факультетінде бұлардан бұрын келіп дәріс алып жүрген Бақтыгерей Құлманов сияқты жігіттермен “Жерлестер” үйірмесін құрады. Қазақ жастары үйірмеге мүше болған студенттерге қаражатпен көмектесу, ауырған жағдайда дәрі-дәрмекпен қамтамасыз ету сияқты мәселелерді шешіп қоймай, сонымен қатар, оның жиылыстарында революциялық мазмұндағы прокламацияларды оқып талқылау, теңсіздік пен әділетсіздік, қазақ даласында мәдени-ағартушылық ісін тарату туралы пікірлер жиі айтылып тұрды.

“Землячество как бы собирали и сортировали материал, и не только для себя , но и для дальнейших, более широких политических организации”,- деп атап көрсетті сол кездегі оқиғалардың куәгері. [15.25б]

Бақытжан Қаратаев - өзінің университеттік әріптестерімен бірге жалпы саяси ағымның алғы шебінде болып, отарлық саясаттың езгісінен тепкі көрген қазақ халқының ауыр жағдайларына назар аударады. Қазақ жастарымен бірге ол, тек қана дүниежүзіне әйгілі университеттің білімімен шектеліп қалмай, мүмкіндігінше барлық азаттық, демократиялық озық ойлы идеяларды бойына сіңіреді [ 16.26б ]

Патша өкіметі әр уақытта студенттік ортаны ерекше бақылауды көзден таса қылмады. 1886 жылы Ресейдің барлық университеттерінде 1884 жылы бекітілген жаңа Устав енгізіледі. Жаңа Уставтың талаптары студенттер мен оқытушы-профессорларға қатал тәртіптер енгізіп, университетте дәстүрлі болып жалғасып келе жатқан демократиялық дәстүрлер қыспаққа алынды. Жаңа Устав студенттердің ұйымдар мен үйірмелер құруларына, ақшалай қор ұйымдастыруға, тіпті, жиылып концерт қоюларына тыйым салынды. Университет басшылары әрбір студенттен ешқандай қоғамға кірмеуді, студенттік қозғалыс, ұйымдарға қатыспауды талап ететін қолхат алды. Айталық, Бақытжан Қаратаевтың студенттік өзіндік ісіндегі қолхаттың сипаты мынандай: “1887 г. сентября 29 дня, я ниже подписавшиеся, даю сию подписку в том, что во время своего пребывания в числе студентов или слушателей Императорского Санкт-Петербургского университета, обязуюсь не только не принадлежать ни к какому тайному сообществу, но даже без разрешения на то, в каждом отдельным случае, ближайшего начальства, не вступать и в дозволенные законом общества, а так же не участвовать ни в каком денежном сборе; в случае же нарушения мною сего обещания, подвергаюсь немедленному удалению из заведения и лишаюсь всякого права на внесение мною, в пользу недозволенного сбора, деньги.

Студент 3 семестра юридического факультета султан Бахиджан Бисалиевич Каратаев”.[14.71б]

Бекітілген тәртіптерге қарсылық білдірген студенттерге Устав бойынша сөгіс жариялау, 24 сағаттан 4 аптаға дейін карцерге қамау, университеттен уақытша куу және оқудан шығару сияқты жазаларды қолдану іс жүзіне асырылды. Студенттердің қайсыбір қалаған жеріне бару үшін университет инспекциясынан міндетті түрде рұқсат куәлігін алу заңдастырылды және оны полицияның талабы бойынша көрсетуге міндетті болды. Сонымен қатар, университетті тәмамдағаннан кейін де қызметке орналасу үшін университет басшыларының “сенімді” деген куәлік қағазын барлық жерде талап етіп отырған. Мұндай әрекеттер адам құқығын аяққа таптаудың айқын көрінісі болуымен қатар, патша өкіметінің жантүршігерлік саясатының полициялық сипатын анық көрсеткендей еді.

Бірақ зерек жігіт терең білімімен университет профессорларының ілтипатына бөленген еді. Осындай саясаттың ызғарынан Бақытжан Қаратаев сүрінбей өтіп, 1860 жылы университетті “ИСПУ. 1890. Қаратаев.” деп жазылған алтын медальмен (II степень) аяқтап шығады. Ол туралы “Дала уәлаятының газеті” былай деп жазды: “Император хазіретінің есіміне ашылған Петербург қаласындағы университет курсын екінші дәрежелі дипломмен үздік аяқтаған Торғай облысы, Іле оязы, Бурта елінің сұлтаны Бақытжан Қаратай ұлы Юстиция министрлігінің қарауына кіргізіліп, департаменттік басқару сенатындағы екінші мекемесіне қызметке қалдырылды”[14.71б]

Байқап қарасақ, Бақытжан Қаратаевтың біліміне, оның туа біткен дарынды тұлғасына патша өкіметінің чиновниктері назар аударып, оны Санкт-Петербургте қызметке қалдырған. Ондағы басты мақсаттары оның біліміне, жеке басын отарлық саясатты жүргізуге пайдалану болған. Бірақ Ресей астанасында үлкен қызмет атқара жүріп, Бақытжан Қаратаев “халықтар түрмесі” атанған Ресейдің шет аймақтарында жүргізіп отырған отарлық саясаты, зорлық-зомбылығымен, жерді талан-таражға салып жатқан әрекеттерімен ымыраға келе қоймайды. Бұл мәселелер хақында патша чиновниктерімен айтысқа түсіп, өз пікірін батыл түрде ортаға салып, терең білімін көрсете біледі. Әрине, патша өкіметіне Бақытжан Қаратаевтың мұндай “батырлық” іс-әрекеттері жаға қоймайды. Оларға аймақтағы өз ұлтының құқығын қорғап, мұңын мұңдап, жоғын жоқтайтын қайраткер қажетсіз еді. Демек, одан тез арада құтылудың амалын ойластырған патша чиновниктері оны арнайы тағайындаумен Санкт-Петербургтен алысырақ аймаққа - Грузияның Кутаиси қаласына тергеу жүргізу қызметіне ығыстырып тастайды. Өйткені, 1891 жылы патша үкіметі қазақ даласын басқарудың жаңа Далалық Ережесін даярлап жатқан еді. Сондықтан да олар үшін әкімшілік Сенатында көзі ашық қазақтың жүргені қауіпті болып көрінсе керек. [9.178б]

Грузия жерінде Бақытжан Қаратаев 1897 жылға дейін тергеу жұмысында болып, тау халықтарының тұрмыс-тіршілігімен жақсы танысады. Ержүрек, қайсар, елдің жақсы қасиеттерін бойына сіңіріп, достық қатынасын нығайтады.Табиғатынан дарынды, ойына келген пікірін тіке айтатын Бақытжан Бисәліұлы тау халықтарының арасында да үлкен абырой мен беделге ие болып “князь” атанды. Жеті жылдай Қазақстаннан тыс жүрген Бақытжан Қаратаев 1897 жылы өзінің кіндік кескен Орал топырағына оралады. [10.222б] Өз мамандығы бойынша, халық құқығын сақтау мақсатында, адвокат болып орналасады. Патша чиновниктерінің қазақ даласында жергілікті халыққа қарсы жүргізіліп отырған озбырлық саясатына, адамдық құқықтарын аяққа таптаған әрекеттеріне қарсы үн көтереді. Ел ішіндегі дау-жанжалдарды әділдікпен шешіп, жұртшылықтың ризашылығына бөленіп, үлкен саяси беделге ие болады. Қарапайым халық мүддесін патша өкіметі чиновниктерінің заңсыз әрекеттерінен қорғап, орнатылған тәртіпке наразылық білдірген Бақытжан Қаратаев енді “сенімсіз” адам ретінде таныла бастайды.

Бақытжан Бисәліұлының қазақ халқын, оның жері мен суын, азаматтарының құқығын қорғауға бағытталған іс-әрекеті, қызметі Бірінші Орыс революциясы жылдарында ерекше байқалады. Ендігі жерде Бақытжан Қаратаев халықтың шекесіне батқан жер мәселесіне ерекше көңіл бөледі. 1905 жылы шілде айында орыс қоныс аударушылары мен казактарының қазақ жерін талан-таражға салып жатқан әрекеттерін тоқтату мақсатында Санкт-Петербургке барып, Орал, Орынбор облыстарынан арнайы келген делегацияны патшаның тікелей қабылдауында болатындай етіп ұйымдастыру жұмыстарын жүргізеді. Бұл делегацияның құрамында С.Б.Кейкин, М.Қайдаров, Д.Тоқбаев, С.Алдияров, ишан Д.Мусин, хазірет Ғ.Есмұхамбетов, молда М.Меңдіқұлов, судья А.Бірімжанов, сот мүшесі Ж.Сейдалин сияқты аймаққа танымал болғандар кіреді.[14.72б] Ол бұл жөнінде 1911 жылы “Айқап”журналына: “1905-інші жылы Орал һәм Торғай облыстарынан көп адамдар Петерборға барып, патша ағзамды һәм министрлерді көріп, жер тұрғысында, жер қазақтардың өзіне де жеткіліксіз деп; Қазақ адамдарының ішінде мен де бар едім ”,-деп жазады.

Жалпы Қазақстан еңбекшілерінің саяси оянуына, өлкедегі отарлық езгіге, әлеуметтік теңсіздік пен қанаудың басқа да түрлеріне қарсы ұлт-азаттық, жұмысшылар мен шаруалардың бостандығы жолындағы қозғалыстардың ерекше серпін алуына, әрине, патшалық Ресейдегі 1905-1907 жылдарда өткен тұңғыш буржуазиялық-демократиялық революцияның ықпалы зор болды. Біріншіден, өлкенің экономикалық,және саяси дамуы дәрежесінің салдарынан жұмысшы қозғалысы өрістеді. Екіншіден, оған өнеркәсіп пен қала жұмысшылары қатысты. Үшіншіден, аграрлық қозғалыстар, негізінен, қазақ ауылдарының, қоныс аударған деревнялардың, еңбеккерлер топтарының іс-әрекетінен көрінді. Төртіншіден, ұлт зиялылары қоғамдық-саяси жұмысқа белсене араласып, ұлт-азаттық қозғалысты жаңа сатыға көтерді.

Сөйтіп, 1905-1907 жылдарда өткен Қазақстанда жұмысшы қозғалысы өзінің саяси дамуының жаңа кезеңіне қадам басты. Қазақ даласында осы жылдары Ресейдегі революциялық процестердің жалпы барысымен тығыз байланысты жұмысшылардың бірқатар саяси жөне экономикалық толқулары болып өтті. Оларға 1905 жылдың желтоқсанында Успенск мыс руднигіндегі, 1907 жылдың маусым айында Спасск мыс қорыту зауытындағы, Қарағанды кендері мен Успенск руднигіндегі, сондай-ақ , Семей, Орал, Ақтөбе, Верный, Қостанай және басқа да қалалардың кәсіпорындарындағы өткен ереуілдерді жатқызуға болады. [17.89б]

1905 жылдың жазғытұры кеңшілік өмір келісімен далада, жайлауда жергілікті мәселелерді және барлық қазақ жұртының мұқтаждықтарын талқылаған съездер өте бастады. Осы жылғы барлық ірі дала жәрмеңкелері қазақтардың саяси съездерінде қазақтар артынша Жоғары мәртебеліге жолданған петицияларды талқылап, оларға қолдарын қойды.” Осылайша қазақ даласында саяси күрес патшаға, орталық билікке петиция жазып тапсыру түрінде көрініс бере бастады.

Отарлық тәуелділіктегі қазақ елінің мұқтажын білдірген арыз-тілектер батыста Оралда, орталықта Қарқаралыда, оңтүстік-шығыста Жетісуда, басқаша айтқанда, кең қазақ даласының барлық аймақтарында жазылды. Жетісу облысы Лепсі уезінің қазақтары дайындаған петицияға 1000 адам, арнайы делегация арқылы Петербургтегі үкімет орындарына тапсырылған Орал және Торғай облыстары қазақтары жазған петицияға 44 адам, ал белгілі Қоянды жәрмеңкесінде өмірге келген Қарқаралы петициясына 14,5 мың адам қол қойған еді. [8.96б] Қазақ халқының атынан жазылған петицияларында жерді тартып алуға, салықтың ауырлығына, төменгі басқару органдары мен патша чиновниктерінің тарапынан озбырлық, қиянат, қоқан-лоққы жасалуына наразылық білдірді.

Бұл петициялардың мазмұны жөнінде нақты түсінікті Орал және Торғай облыстары жолдаған петициямен танысу арқылы алуға болады. Ол қазақ тілінде жазылып, 1905 жылы Орал қаласындағы К.М.Тухватуллин баспасында жарық көреді. Екі бөлімнен тұратын бұл құжатта қазақ елінің дін және жер мәселелеріне байланысты талаптары жан-жақты және дәл баяндалған. Қазақ жерін талан-таражға салуды тоқтату мәселесін назарынан ешқашан тыс қалдырмаған Бақытжан Бисәліұлы бұл петицияны дайындауға да ат салысты және онда жер мәселесіне байланысты мынандай талаптар қойылды:

“1) Қазақ жерінде бұл күнге дейін қала салып алып, бейбіт өмір сүріп отырған орыстар отыра берсін және олар алған жерге талабымыз жоқ. Бірақ қалған жеріміз қырғыз-қазақ халқының өз пайдасына мәңгі ұрпақ мұрасы ретінде ешкімнің ортағынсыз берілсін, сондай-ақ, бұл жерді қырғыз-қазақ халқы императрица Анна Иоановнаның грамотасына сәйкес ықтиярлы, тығыздық көрмей пайдалансын;

2) Мұнан былай орыс шаруаларына қазақ жерінен жер берілмесін және қазақ жерінен қоныс аудару учаскелері ашылмасын ;

3) Далалық Ереженің 119-136, яғни барлық он жеті баптары негізсіз деп танылып, жойылсын;

4) Қырғыз-қазақ халқының қолына жер мәңгілік өзіңдікі деген құжат берілсін; [18.50б]

Ресейдегі азаттық қозғалыстың өрлеу барысында қазақ қоғамына да жеткен үлкен тарихи жаңалықтың бірі -1905 жылы 6 тамызда шыққан манифест бойынша қазақ еліне де Мемлекеттік Думаға депутат сайлау құқығының берілуі еді. 1905 жылдың соңына қарай қазақ интеллигенциясы бірінші Мемлекеттік Думаға депутаттар сайлау науқанына қызу араласып та кетті. Осы арада олар сайлау науқаны сияқты күрделі саяси шараға араласа отырып ірі мәселеге кезікті. Қазақ қоғамында бұл уақытта белгілі бір қоғамдық айқындамадан үгіт-насихат жұмысын жүргізе алатын саяси ұйымдар жоқ еді. Міне, осындай жағдайда Думаға даярлық мерзімінің тар қыспағына іліккен ұлттық интеллигенция тұңғыш рет саяси партия құру әрекетін қолға алды.

1905 жылдың соңына қарай Орал қаласында өткен бес облыстың (Ақмола, Семей, Торғай, Орал және Жетісу) делегаттық съезі “Қазақ конституциялық-демократиялық партиясын” құру туралы шешім қабылдады. Оралда шығып тұрған “Фикер” газеті (редакторы К.М. Тухватуллин) оның 9 адамнан тұрған Орталық Комитетінің құрамын жариялады. Олар Б.Қаратаев, Т.Бердиев, М.Бақыткереев, И.Тоқтамбердиев, Х.Досмұхамедов, Н.Айтмұхамедов, М.Мұқанов, Т.Рахымбердиев және И. Дүйсембин еді. Бұл съезде қазақ кадеттерінің бағдарламасы 1905-1906 жылдары Орал қаласында Камиль Тухватуллиннің “Фикер” (Пікір) атты газетінде жарық көрген. Онда қазақ жерінің бүтіндей сол елдің меншігі етіп жариялайтын заң қабылдау қажеттілігі, ішкі Ресейден көшіп келіп қоныстану толқынын тежеу, қазақ жұмысшыларына еркіндік, теңдік беру, олардың мүддесін қорғайтын заңдар шығару, қазақ балалары үшін мектеп, медресе, университеттер ашу, тағы сол сияқты осы жылы түрлі облыстарда жазылған петицияларда көтерілген түрлі талап-тілектер айтылған. [8.106б].

Думаға дайындық барысында қазақ интеллигенциясының кадеттер партиясы тұғырнамасына жақын болуының бір себебі - 1905 жылы Ресейдің мұсылман дініндегі халықтар арасында отарлық езгіге қарсы саяси одақ қалыптасып және ол діни сипат ала бастайды. 1905-1906 жылдары мұсылмандардың бүкіл ресейлік үш съезі өтеді. Үкімет орындарының келісім бермеуіне қарамастан, Петербургте 15-23 қаңтар аралығында өткен екінші бүкіл ресейлік мұсылмандар съезі “Ресей империясының мұсылмандарын жалпы мемлекеттік мүддеге сай, сондай-ақ Ресей өмірі мен жағдайында бүгін және болашақта бірігіп қимыл жасау үшін бір саяси партияға бірігуге үндейтін” жарғы қабылдап, қаулысында “Мемлекеттік Думаға депутат сайлау мерзіміне дейін тым аз уақыт қалуына байланысты ішкі губерния мұсылмандарының осы сайлау науқанында “Конституциялық-демократиялық партиямен” ынтымақтаса әрекет жасауға шақырған” ұсынысын қуаттайды. Енді ғана күрес жолына түсе бастаған қазақ ұлт-азаттық қозғалысының басқа халықтармен ынтымақтастықтан бас тартуы, әрине мүмкін емес еді. Сол кезеңдегі Кадет партиясының мүшесі болған Бақытжан Қаратаев, Әлихан Бөкейханов сияқты қазақ интеллигенттері саяси күресте діни фактордың маңызын жақсы түсінді. Отаршыл күресте өз мүмкіншілігін терең ұғынған қазақ зиялылары орыс және басқа халықтардың демократиялық күштермен бір болу қажеттілігін жақсы түсіне отырып, бұл шараларға белсенді түрде араласты, сол арқылы қазақ қоғамының негізгі мәселелерін шешуді мақсат етті. Алайда, қазақ интелигенттерінің 1905-1906 жылдары саяси партия құру әрекеті сәтсіз аяқталады. Тарихшы М.Қойгелдиев оның екі себебін көрсетеді: “Біріншіден қазақ қоғамында жалпы ұлттық негізде саяси партияның құрылуына қажет алғышарттар әлі пісіп жетіле қойған жоқтын. Екіншіден, ұлыдержавалық, шовинисттік бағыт ұстанған кадеттер партиясының басшылығы үшін Қазақстан сияқты аймақта ұлттық еркіндік пен теңдікті мұрат тұтқан саяси ұйымның пайда болуы соншалықты тиімді емес-тін. Сондықтан да олар қазақ кадеттеріне қолдау жасап, ыңғай таныта қоймады.”- деп көрсетеді. [8.109б]

Міне, осындай даярлықпен қазақ интеллигенциясы Мемлекеттік Думаға сайлау да келіп жетті. 1906 жылғы 22 ақпанда Николай II “Ақмола, Семей, Орал және Торғай облыстарында Мемлекеттік Думаға сайлау жағдайын қолдану ережесі мен оған қосымша енгізулер” деген арнайы жиналыста қаралған заң жобасын бекітті. Түркістан өлкесіндегі Думаға сайлау Дурнов жобасы бойынша жүргізілді. Дума заңы бойынша орыс тілін білмейтін адамдар сайлауға қатыстырылмады. Бұл ереже қазақтарға ауыр тиген болатын.

Қазақ халқынан Думаға сайлау 1906 жылғы 22 ақпандағы заң бойынша Ақмола, Семей, Орал және Торғай облыстарындағы бұратаналардан Мемлекеттік Думаға бір-бір мүшеден, ал қалалық жерлерде және отырықшы өмір сүретін халық арасынан әр облыстан Мемлекеттік Думаға I мүше сайлауға тиіс болды.

Мемлекеттік Думаға сайлау құрылымы бірнеше сатыға бөлінді. Мәселен, Ақмола, Семей, Орал және Торғай облыстарындағы қазақтарды сайлау үш сатылы, ал Сырдария облысы қазақтары үшін төрт сатылы болды. Жетісу облысының тұрғылықты халықтары, соның ішінде ұйғыр, дұнғандар да үш сатылы құрылыммен сайланатын болды. Сібір, Орал, Жетісу әскери бөлімшелерінің казактарын Думаға сайлауда көптеген жеңілдіктер жасалды. Олар үшін сайлау екі сатылы болды.

Сонымен Мемлекеттік Думаға 30 млн мұсылман халқының атынан 14-ақ адам қатысты. Бұл Мемлекеттік Дума құрамының 3,1% ғана еді. Мемлекеттік Дума қарсаңында қазақ халқының саны 4 млн 800 мың болды. І Мемлекеттік Дума жұмысына қазақ елінің атынан үш депутат қатысты. Олар Орал облысынан-Алпысбай Қалменов, Торғай облысынан-Ахмет Бірімжанов және Семей облысынан-Әлихан Бөкейханов болатын.1906 жылдың 27 сәуірінен 7 шілдеге дейін бар болғаны бір сессия, 40 отырыс өткізіп, 72 күн жұмыс жасаған I Мемлекеттік Дума 1906 жылы 9 шілдеде үкімет шешімімен таратылады. Қазақ халқының мүддесін білдіретін ендігі бар үміт- II Мемлекеттік Думаға жүктелген болатын.

**2. Бақытжан Қаратаев – II Мемлекеттік Дума депутаты**

Бақытжан Қаратаев – патша өкіметінің саясаты салдарынан туған жеріндегі қиындықтарды көзімен көріп, жан дүниесімен сезініп, халқының азаттығы үшін бар ғұмырын сарп еткен батыл күрескер. Ол империяның қазақ өлкесін отарлауы жөніндегі еңбегінде: “Вдруг Временное положение обьявило казахам, что земли занимаемые казахскими кочевьями, признаются государственным и предоставляются в общественное пользование казахов. Это было для них ударом молнии в ясный день... Сразу же почувствовалась, что они тепер как будто бы на чужой земле ”-деп Уақытша Ереженің қазақ даласына әкелген зардаптары мен жерінен айырылған қазақтардың басына төнген ауыр жағдай мен шеккен ауыр қайғы-қасіретін ашық жазады.[10.29б] Өз халқының қабырғасына ерекше батқан жер мәселесіне ерекше көңіл бөліп, оны шешу үшін белсенді әрекеттер жасаған II Мемлекеттік Дума депутатының бірі- Бақытжан Қаратаев болды.

II Мемлекеттік Думаға сайлау 1907 жылдың қаңтар-ақпан айларында болды. Оған дайындық жұмыстары үйездік, қалалық сайлау комиссияларының құрылған кезінен бастап-ақ, яғни 1906 жылдың қараша айынан соң басталды.

Сайлауға сайланушылар мерзімі қалаларда 1906 жылдың желтоқсанынан 1907 жылдың ақпаны аралығында өтуге тиіс болса, ауылдық жерлерде 1906 жылдың желтоқсаны деп белгіленді. [13.107б]

II Мемлекеттік Думаға депутат сайлау қазақ даласында негізінен ескі жүйе бойынша өтті. Ешқандай да ілгерілеудің нышаны байқалған жоқ. Керісінше сенаттан өткен заң, ережелердің түсіндірмелерімен танысудан соң үкімет сайланушылар санын қысқартуға тырысты. 1906 жылы 19 желтоқсанда Ішкі Істер Министрі “қалалық сайлауға өз атынан үй жалдап, бірақ біршама уақыт онда тұрмаса” және “пәтер ақысын төлей алмаса”, сондай-ақ баспанасы жоқтар сайлауға қатыса алмайтындығын білдіріп жарлық шығарды. Сонымен қатар курьер, вахтер және от жағу жұмыстарын атқарушы адамдар сайлаушылар қатарына енгізілмеді. Сайлау құқығынан темір жол қызметкерлері, бу машинасын жүргізушілер, вагон тексерушілер, құрылысшылар және жол айрығында жұмыс істеушілер айырылды.

Сайлау науқаны қарсаңында елде тыныштық сақтауды талап еткен, Ресей мен оның құрамындағы елдерде жиын, митингілер өткізуге, әсіресе халық арасында революциялық ықпалда үгіт-насихат жүргізүге тыйым салған, ал бола қойған жағдайда оны бастаған адамдарды “қылмысты” деп сотқа тарту жөнінде Столыпиннің арнайы бұйрығы шығады.

Бұл Дума 1907 жылы 20 ақпанда ашылып, өзінің 103 жұмыс күнінде 2 рет сессия ашып, 53 мәжіліс жасады.

1907 жылы Бақытжан Қаратаев кадет партиясының мүшесі болды. Ол 1907 жылы II Мемлекеттік Думаға қатысу үшін Петербургке жүрер алдында Орынборда шығып тұрған татар-социал демократтарының “Орал” газетінің 7 ақпандағы санында орыс жұмысшыларына бағыштап “Орыс халқына ашық хат” деген тақырыпта өзінің болашақ депутаттық жұмысын неден бастайтынын көрсететін бағдарлама іспетті болған мақаласын жариялайды. Бұл мақала оның қазақ халқын отарлық саясаттан, жерді талан-таражға салуға қарсы бағытталған жан айқайынан туындаған еді. Патша үкіметінің жаулап алу саясатын батыл түрде әшкерелеп, былай деп жазды: “Руссия граждандары! Біз қырғыздар үкіметтен біздің жерімізге Руссия ішіндегі крестьяндарды көшіріп, бізді талауда... Бұл үшін бізге зорлық болған секілді бүтін Руссия халықтарына да бек көп ақшаларымызды өтіне-өтіне биік күн... бітірдік. Біздің ықтиярымызға үкімет бірде илтифат етпеді... Енді біз үкіметке ышанмайынша бүтін Руссия халқына жалбарынамыз. Туғандар! Үкімет біздің надандылықпен, біздің оқымағандығымызды пайдаланып, біздің бүтін облыстардағы жақсы жерлерімізді талап алып, көшіп келген адамдарға беріп тура. Бізге құмнан, әм шағыр, әрім өсетін жерлерден басқа бір нәрсе де қалмады ”- дей келе соның салдарынан қан-төгіске апаратын қақтығыстардың болып жатқандығын көрсетеді. “Біз бұларды орыс халқына жаулық қарым-қатынаста болғандықтан емес, біздің онымен ортақ дұшпанымыз бар, ол патшалық самодержавие- дүр... біз былай ойлаймыз: ең алдымен Россияның өз ішінде жеке адамдарға, кабинетке, монастрларға бөлінген және басқа да жерлер – жерсіз шаруалар қолына берілу керек, ал күллі ел бойынша жер біткен халық меншігі ретінде танылуы тиіс. Бұл үшін елдің барша жоғары өкіметі халықтың өз қолына өтсін. Самодержавие құламайынша, жер мәселесі оң шешілмейді, сондықтан да біз жер үшін күресті Россияның барлық халқымен бірлесіп жүргізу ниетіндеміз.” [9.179б] Осы сөздерінен Бақытжан Қаратаевтың революцияға дейінгі де, одан кейінгі де іс- әрекеттерін айқындаған мақсатын аңғаруға болатындай.

Орал қаласының қазақтары мен орыс шаруалары 15 ақпанда II Мемлекеттік Думаға депутат болып сайланған Б. Қаратаев пен Ф.Ереминді шығарып салуға вокзал басына келіп, олардың Думада мұң-мұқтаждарын шешуге күш салатындықтарына сенімдерін білдіреді. Қазақ халқының атынан сайланған депутат Бақытжан Қаратаев өз сөзінде сенімдерін толық ақтайтындығына уәде береді. 1907 жылғы “Уральский листок” газетінің 38 санында: “Депутат из инородцев Б.Б. Каратаев в своей речи, обращенной к провожающим, указал, что при настоящем трудном положении родины, осуществление начал манифеста 17-го октября возможно только при хладнокровном усидчивом труде Б.Б. Каратаев сказал, что в Думе всем депутатам, желающим умиротворить Родину, придется работать совместно и т.к. в Уральской области живут иногородцы, инородцы и казаки, то они тоже дожны действовать совместно и идти рука об руку”,-деп жазылды.

Патша үкіметі патша әкімшілігіне қарсы шыққан адамдарды сайлауға қатыстырмауға тырысты. Осыған орай 1906 жылы 23 желтоқсанда Заң министрі Ішкі Істер министрімен кеңесе отырып, Дала генерал-губернатолығына Омбы қаласының қалалық сайлау тізімінен Ә.Бөкейхановты “Выборг үндеуіне ” қол қойып, сотқа тартылғаны үшін тез арада шығару турасында нұсқау жібереді. Нұсқау тиісімен Омбы қалалық сотының басқарушысы бұрынғы Мемлекеттік Дума мүшесі Ә.Бөкейхановтың кандидатурасын сайлаушылар тізімінен алынып тасталғаны жөнінде мәлімет түсіреді.

Қазақ халқынан депутаттыққа Орал облысынан Бақытжан Қаратаев, Ақмола облысынан Ш. Қосшығұлов, Торғай облысынан А.Бірімжанов, Семей облысынан Т.Нұрекенов, Жетісу облысынан М.Тынышбаев, Сырдария облысынан Т.Алдабергенов, Астрахан губерниясынан Б.Құлманов сайланады.

II Мемлекеттік Думаға Дала өлкесінен Ақмола облысынан Виноградов (соц-дем. партия), Орал облысынан И.И. Космодамианский (соц-дем. партия), Торғай облысынан И.В. Голованов (соц-дем. партия), Семей облысынан Мемлекеттік Думада Сібір автономияшыларын құрған Н.Я. Коншин (соц-дем. партия), Орал казактарынан атынан Ф.А. Еремин, Ақмола облысының Сібір казактарынан И.П. Лаптев сайланады.

Бұл II Дума да үкіметтің аграрлық және отаршыл саясатын сынға алады. II Мемлекеттік Дума депутаттарының құрамы жағынан да, күн тәртібіне қойылған мәселерді талқылау жағынан да бірінші Думаға қарағанда солшыл болып шықты. [19.115б]

II Мемлекеттік Думаның мұсылман фракциясына 36 депутат кірді. Бұл фракцияның өзі “Мұсылман фракциясына” және “Мұсылман қызмет фракциясы” (кей деректе “Мұсылман қызмет тайпасы”) болып екіге бөлінді. Бұл фракция өз бағдарламасын жасап, Дума барысында бірнеше отырыстар өткізген еді.

Б.Қаратаев Думаның ашылуы қарсаңында тіркеу тізімі бойынша кадет партиясының құрамына енген болатын. Алайда, Дума жұмысы барысында партиялық фракция мен топтарды толықтай қайта құрған кезде мұсылман фракциясының тізіміне кіреді. [20.26б] Қазақ депутаттары Т.Нұрекенов, Т.Алдабергенов, Ш. Қосшығұлов, А.Бірімжанов және Б.Құлмановтар мұсылман фракциясының бөліміне, ал Жетісу облысынан сайланған М.Тынышбаев конституциялық-демократиялық фракцияның тізіміне кірді.

Дума барысында оның мүшесі Ахмет Бірімжанов Далалық сот пен жергілікті сот комиссиясының құрамында, ал М.Тынышбаев пен Б.Қаратаев 1907 жылы 3 сәуірде құрылған аграрлық комиссияның құрамында болды.[11 39б ].

Дума отырыстарының арасында Бақытжан Қаратаев Егіншілік пен Жерге орналастыру Бас басқарамасына барып, қазақ өлкесіндегі үкіметтің жүргізіп отырған жер саясатының көшпелі қазақтарға үлкен зиянын тигізіп отырғанын, Дала өлкесіне орыс шаруаларын қоныстандыруды тоқтату қажеттігін айтқан болатын. Осы жылдың 24 наурызында Ресей өкіметінің төрағасы П.Столыпин Думаға қазақ даласынан сайланған депутаттармен жер мәселесі туралы кеңес өткізеді. Мұндай мәжбүрлік әрекетке көп ықпал еткен Бақытжан Қаратаев болды. Ол өзінің жан-жақты білімділігі нәтижесінде бар мүмкіндігін пайдалана отырып, патша үкіметіне батыл түрде, тайсалмай мәселе қоя білді. “Тургайская газета” деп аталатын басылым осы оқиға туралы кезінде былай деп жазды: “24 марта состоялась первое заседание образованного председателем Совета министров П.А. Столыпиным совещание приглашены так же члены Государственной Думы – киргизы. При обсуждении земельных нужд населения степных областей депутаты, между прочим, указали на урегулирование переселенческого вопроса. Во избежания возможных недорозумений и даже кровавых столкновений, на местах, по мнению депутатов необходимо, чтобы правительство приостановило переселение и выждало разрешение аграрного вопроса Государственной Думы”.[14.74б] Ал осы кеңеске байланысты қазақ баспасөзі “Айқаптың” “Қазақ жерінің хақында” деген мақаласында: 1907 –інші жылда март ішінде 2-інші государственный думаның депутаттары сұлтан Қаратаев, Бірімжанов, Қосшығұлов һәм Нұрекенов бас министр Столыпин мен Жер министрі дәрежесіндегі князь Васильчиковқа жолығып, жер мұқтажын айтып сөйлесті деп жазды.

“Қазақ дапутаттары сұлтан Қаратаевқа сөз беріп еді, ол айта –айта келіп, байлауында былай деді: “Қара шекпенділерді переселениеден тоқтату керек. Азиатск облыстарындағы қазақ жерлерін өлшеп жақсысы қанша, жаманы қанша білу керек, көшпелі һәм отырықшы қазақтарды жақсы деген жерлерге орналастыру керек, одан соң артық жақсы жерлер болса переселение пайдасына шығару керек; Жаман жерлерін ешкімнен қызғанбайды.”

Бақытжан Қаратаев Думаның аграрлық комиссияның құрамына еніп, аграрлық заң жобасын жасауға қатынасты. Сондай-ақ бірнеше рет қазақ өлкесіндегі жер саясатына байланысты отырыстарға қатысып сөз сөйлейді. Думаның 39 пленарлық отырысында аграрлық мәселені талқылауға қатысып (16 мамыр) мінбеге көтеріліп сөз сөйлейді.

В.И. Ленин “Социал-демократияның 1905-1907 жылдардағы бірінші орыс революциясындағы аграрлық программасы” деген еңбегінде: “Қырғыз-қайсақ халқының атынан II Думада депутат Қаратаев (Орал облысынан) сөйледі” -деп жазған еді.

Б.Қаратаев II Мемлекеттік Думадағы сөзін былай бастайды: “Қырғыз-қайсақ халқының атынан бұл мінбеде ешкім сөйлеген жоқ; соған қарамастан мемлекетімізде шиеленісіп отырған аграрлық мәселені шаруаларды Далалық облыстар территориясына, атап айтқанда, Орал, Торғай, Ақмола, Семей және Жетісу облысының территориясына қоныс аудару арқылы шешкісі келетіндер бар. Әсіресе, оң жақ қатарда отырған ағайындарымыз аграрлық дағдарысты Орта Азияға шаруаларды көшіру жолымен жоюға құштар. Олардың көзқарастарын парламентке егіншілік пен орналастыру ісінің бас басқарушысы князь Васильчиков, сондай-ақ, Министрлер Кеңесінің төрағасы Столыпин таратып отыр. Алайда осы уақытқа дейін Мемлекеттік Дума делегаттарының бірде-бірі қазір азиялық облыстар ішінде шаруаларды қоныстандыратын басы артық жер бар ма, басымызды қатыра-қатыра шаруаларды қоныс аударуға тәуекел ете алатындай Далалық облыстардың барлық бөліктері жаратылыстық-тарихи, шаруашылық-статистика, топырағы мен ауа райы жағдайлары тұрғысынан зерттеліп болды ма деп сұраған жоқ, ол туралы біле де қоймас. Осынау қоныстандыру шаруалардың өздерін де, сонымен бірге қырғыздарды да қатты қыспаққа түсірмейді ме, бұл қоныстандыру шет жерлік қырғыздар шаруашылықтарының күйзеліске ұшырап, ыдырауына кеп соқпай ма ешкім сұраған емес. Жергілікті халықтың мүдделерімен есептеспей, келген қоныстандыру қалай дегенмен де әділетсіздік болып табылуға тиіс. Ол қашан да күштінің әлсізді қанауы деп қабылданбақ.... оларға зорлық көрсетудің ешқандай жөні жоқ”,-дейді. Ол депутат Темеренковтың “Азияда ұшы-қиырсыз жер бар, шаруаларды сонда қоныс аудартып, солайша жер жетімсіздігін жоюға болады.” деген сөзіне қарсы дау айтады және “шын мәнінде, белгілі ғалым Щербина Далалық облыстардың солтүстік уездерін, атап айтқанда, Торғай, Ақмола және Семей облыстарының жері құнарлы уездерін ғана зерттеген, бірақ Щербина олардың оңтүстігіндегі уездерін барлай алмады. Егер ауа райы мен топырақ жағдайларының барлығы тұтастай зерттелген болса, онда Далалық облыстардың оңтүстік уездерінде топырақ сорлы, құмды, кеуіп қалған сор дала болғандықтан басы артық жердің аз екені жайында ешқандай күмәнсіз қорытынды жасаған болар едік”-деп басып көрсетеді. [12.673б] Бақытжан Қаратаев қоныстанушылар қазақтарды ата қонысынан айырып қана қоймай, жеке меншік малдарын да тартып алып, соның салдарынан қан төгіске апаратын қақтығыстардың болып жатқандығын жеткізеді: “Бүгінде Россиядағы аграрлық мәселенің қиындығына орай егіншілік пен жерге орналастыру ведомоствосы қазірдің өзінде ол жақтарға шаруаларды көшіріп, оларды Далалық облыстарға еліктіре шақырумен қатар, қырғыздарды орныққан орындарынан, поселке, деревня құрап отырған үйлерінен жаппай қуып шығумен айналысып отыр, көріп тұрсыздар қоныс аудару бүгінде топырағы құнарлы уездерді жайлаған, яғни отырықшылыққа көңіл бұрып, егін салумен айналысып жатқан қырғыз-қайсақ халқын ығыстырумен, халыққа өздері тұрған үйлері мен деревняларынан қуып шығумен қосарлана жүріп жатыр. Мен бұны ресми деректермен дәлелдей аламын. Осы кезге дейін бәрі, қырғыздар көшіп-қонып жүреді-мыс деген түсінікте келеді. Жоқ, мырзалар, қырғыздардың көшпенділері де, отырықшылары да бар. Далалық облыстардың солтүстіктегі құнарлы уездерін, міне, ондаған жылдардан бері отырықшы қырғыздар жайлап, егін егіп келеді. Осынау қырғыздар үшін егін егу-тұрмыс тузеудің негізгі көзі, ал олар мал өсірумен де айналысады десек, ол тұрмыс түзеудің қосымша көзі болып табылады”-дей келе “Егіншілік ведомствосы немесе егіншілік пен жерге орналастыру басқармасының әкімдері шаруаларды Далалық облыстарға қоныс аудара отырып, іс жүзінде осы қырғыздарды өздері мекендеген жақсы жерлерінен, жылы ұяларынан қуып шығарумен айналысуда”-деп дәлелдер келтіреді. Бақытжан қазақ депутаттарының орыс жағдайын жақсы түсінетінін, оларға жандарының ашитынын, алайда орыс шаруаларының бұл мәселелерін қазақ жерін тартып алу арқылы шешуге болмайтынын айтып өтеді. Сөзінің соңында: “... Мемлекеттік Дума өздері Россия ішіндегі помещиктер мүдделерін, осынау 130 000 помещиктің мүддесін қорғау үшін шаруаларды қоныстандыру арқылы қорлап отырған қырғыз-қайсақтардың, әрдайым шаруалардың жерге мұқтажын қанағаттандыру мақсатында жеке иеліктегі жерлерді күштеп тартып алу ниетіндегі барлық оппозициялық фракцияларға аянышпен қарайтынын есте ұстайтын болсын. Дегенмен, бүгінгі таңда шаруаларға орын босату үшін, әлгі помещиктерді аман алып қалу үшін қырғыздарды жерінен ғана емес, тұрған үйінен қуып шығып жатқанын түсініңіздер. Орыстың еңбекші бұқарасы мен зиялылар қауымы жерімен қоса үйінен, қора-қопсысынан қуылып жатқан сорлы қырғыз-қайсақтардың мұңына құлақ асады деп сенемін. Менің қолымда мұны дәлелдейтін қыруар деректер тұр, бірақ өкінішке орай, сөзімді аяқтай алмадым”,- деп аяқтайды. [12.674б]

Бақытжан Қаратаев орыстың зиялы қауымы мен еңбекші бұқарасын қазақ халқының осындай ауыр жағдайларына көңіл аударуға шақырады. Ол басқа депутаттар сияқты қазақ халқының әлеуметтік және экономикалық мұқтаждықтары шешіледі деп үміттенді. Алайда, оның Думаның алдына қойған жер мәселесіне қатысты істер ешқандай қолдау таппады. Сондықтан да Бақытжан Қаратаев елге құр қайтпас үшін дала Ережесіне қатысты әр түрлі циркулярларды жинады. Дума қарастырар деген үмітпен талабын хат түрінде Думаның мұсылман фракцмиясына тапсырады. “Вақыт” газетінің 1908 жылғы 9 қарашадағы санында: “Составив исправленный список них, он написал на трех страницах письмо и выручал представителю Думы 12 июня через мусульманскую фракцию, надеясь, что его рассмотрят, когда подойдет очередь”,-деп жазылды. [6.24б]

Б.Қаратаев, Шахтахтинский, Алкин бастаған мұсылман-депутаттары 28 наурызда “Халық еркі” фракциясының отырысына қатысады. Бұл депутаттар фракция комиссиясының алдына патша үкіметінің жүргізіп отырған бірнеше заңсыз, жүгенсіз әрекеттерін ашық түрде жайып салады. Б.Қаратаев патша үкіметінің қазақ жерін меншіктеп, дінін басқаруды әкімшілік қолына топтастырған 1868 жылғы және қазақ жазбасын орыс алфавитіне көшірген 1876 жылғы заңдарды сынға ала сөйлейді.

Мұсылман фракциясының дапутаттары 21 сәуірде “Дума” атты газетін шығарып, Думадағы қаралған мәселерді жариялап отырды. Бұл газеттің II Дума таратылғанша 6 номері шықты. Газет Петербургтің қалалық төрағасының әмірі бойынша тоқтатылады.

Бұл II Дума да патшаға ұнамайды. 1907 жылғы 3 маусым күнгі заңы бойынша бұл Дума да таратылады. Думаның таратылуының себебін Николай II өз бұйрығында былайша көрсетті: “В среду самой Думы внесен был дух вражды, помешавший сплотиться достаточному числу членов ее, желавших работать на пользу родной земли”. Осыдан кейін Столыпиннің бұйрығы бойынша 65 социал-демократтардың 16-сы “бүлік” ұйымдастыруға дайындалып жатыр деген желеумен қамауға алынуға тиіс болды.

II Мемлекеттік Дума таратып жібергеннен соң Бақытжан Қаратаев Орал облысына қайта оралады.

Бақытжан Қаратаев III және IY Мемлекеттік Думаға сайланбаса да, Думадағы мұсылман фракциясы арқылы жерге қатысты мәселерді шешуге тырысты. Мұсылман фракциясының мүшелері оны аграрлық мәселе бойынша қабылданатын ереженің жобасын жасауға көмектесу үшін Петербургқа арнайы шақырған. Б.Қаратаев, Торғай облысынан Елжан Оразов, Сырдария облысынан Сералы Лапин бастаған қазақ өкілдері Петербургке атанып, III Дума қазақ жер тұрғысынан жоба жасап, кадет пен октябристер партиясы арқылы өткізуге тырысты. Бақытжан Қаратаев өз беделі арқылы Дума фракцияларының 60 мүшесінің қолдарын қойғызып, тақылауға ұсынуға әрекеттер жасайды. Қол қойғандардың ішінде Ресей империясының сол кезде ел аузында жүрген П.Н. Милюков, А.И.Гучков сияқты ірі мемлекет қайраткерлері де бар еді. [14. 77б] Қазақ зиялылары ең басында Щербина нормасын қазаққа жеткілікті деп, сол жерді қазақтарға мәңгілік деп бекітіп берсе екен деп, бұл жобаны октябристер партиясына Думадан өткізіп беруін өтінген еді. Алайда октябристер жобаны “мұндай көп жерлерді мәңгілікке беруге болмайды” деген желеумен қабылдамай тастады. Бұл жобаны кадет партиясы да мақұлдады.

“Мұнан кейін тағы бір проект түзедік. Бұл проектіміз кадетский партиясының фракциясына көрсетіліп, доклад қылдық; Кадет партиясының депутаттары бірі қалмай қабыл етті; Октябристер депутаттары “переселение тоқтатылсын” деген жерді қабыл етпеді, “сол жер алынып тасталынсын, проектіге қол қоямыз, болмаса қоймаймыз” деді. Кадет депутаттарымен октябрист депутаттарының бастарын қосып та қарадық, кадеттер көнсе октябристер “переселение тоқтатылсын” деген сөзге аса көнбеді. Амал жоқ, бұл сөзді проектімізден алып тастадық. Нағыз керекті жерін алып тастаған соң проектіміздің өзімізге қадірі онша лайық болмады.”,- деп жазды “Айқап”-қа Б.Қаратаев. Бұл жоба Дума мінбесінде қабылданбаған болатын. Осылайша, Бақытжан Қаратаевтың қазақ халқының талан-таражға салынып жатқан жерін қорғауда жасаған қызметі ешқандай нәтиже бермейді, қағаз жүзінде ескерусіз қалады. Патша чиновниктерінің есігін әбден қағудан әбден жалыққан, қажыған Бақытжан Бисәліұлы былай деп жазды: “Не үшін кеңеске алынбай тұрғанын, бұл күнде білдік: министр дәрежесіндегі жер хәкімі статс-секретарь Кривошеин Дала облыстарының губернаторына хабар берді: “Қазақтардың бұл жобасы хәкімдердің көңіліне биік қарсы, сол себепті қабыл етілмейді.” [14.76]

Әрине, Бақытжан Қаратаевтың қазақ жерін қорғаудағы белсенді іс-әрекеті отарлық саясат жүргізу психологиясымен уланған патша үкіметінің мүддесін қанағаттандырмаған еді. Мемлекеттік Думадағы қызметі осымен ғана шектелген Бақытжан Қаратаев империя жағдайындағы Дума сияқты “өкілетті” орынның, ең алдымен, орыс помещиктерінің мүддесіне, империялық мүдделерге қызмет жасайтындығына көздері жетті. Осыған байланысты, тарихшы М.Қойгелдиев: “Қазақ зиялылары Думаға қатысты шараларға араласа отырып, негізгі мақсатқа жету үшін жалпы халықтың белсенді, мақсатты қимылы және саяси тұтастығы қажет екендігіне көздері жетті. Олардың “Айқап” сияқты журнал, “Қазақ” сияқты газет шығарып, саяси ағарту жұмысына ден қоюы сондықтан еді”- деді. [9.123б

**3.** **Б.Қаратаев -отырықшылыққа көшуді насихаттаушы, Орал қаласында жарық көрген «Қазақстан» газетінің басты редакторы. Бақытжан Бисәліұлының кеңестік кезеңдегі қоғамдық-саяси қызметі.**

“Айқап” журналы мен “Қазақ” газетінде қазақ халқының әлеуметтік-саяси, мәдени-шаруашылық басылымы болғандықтан елдің ішінде болып жатқан саяси жағдайларды, Мемлекеттік Дума, Дума депутаттарының жүргізіп жатқан істері жөнінде хабарлап отырды, әр мәселенің шешуін, жауабын табуға тырысты.

“Айқап” пен “Қазақтың” ұстанған позициясы сол тарихи кезеңдегі қазақ қоғамының обьективті жағдайынан туындап, қазақ ұлтының ең зәру талап-тілектері, мақсат-мүделерін білдірді. Қазақ қауымы “Айқап” журналы мен “Қазақ” газетін қазақ даласында екі жақты қанауда жатқан елдің мақсат-мүддесін қорғайтын басылым деп есептеді, әрі одан үміт күтті. Сондықтан да олар хат жазып өздерінің мұң-мұқтаждарына көмектесер деп сенді. Осы басылымдар қазақ арасындағы феодалдық қоғам қалдықтарына: жалқаулыққа, надандыққа, жікшілдікке қарсы күресті; жаңаны, жақсыны дәріптеді, мәдениетті халықтарды үлгі етті.

Кезінде қазақ қоғамында ұлттық сананың оянуына әсер етіп, “... қалың орманға кіріп, адасқан адам секілді, қалай жүрсе жөн боларын білмей дағдарған кезінде” қазағына жол сілтеген “Айқап” журналы М Сералиннің бастамасымен соның ерлікке тең еңбегінің арқасында және соның қаражатына 1911 жылдың 10 қаңтарынан бастап Троицкі қаласында Х.Сосновскийдің “Энергия” баспаханасында шыға бастаған. Көлемі 4-5 табақ, таралымы 900-1000 дана. 1915 жылдың қыркүйегіне дейін барлығы 88 саны жарық көрген. Кей жылдары 12-14, кей жылдары 24 нөмірге дейін шыққан. Тұңғыш журналдың неліктен “Айқап” атануы туралы М.Сералин: “Біздің қазақтың неше жерде “қап” деп капы қалған істері көп. “Қап” дегізген қапияда өткен істеріміз көп болған соң журналымыз да өкінішімізге лайықтап “Айқап” болды”-дейді.[21.166б]

Осы кезде 1907-1916 жылдар аралығында Б.Қаратаев ел аралап, үгіт-насихат жұмысымен айналысады. Патша үкіметінің қоныстандыру саясатына қарсы “Айқап” журналы мен “Қазақстан” газеттеріне мақалалар жазды. Бақытжан Бисәліұлы жаңа шыққан “Айқап” журналы туралы “Айқаптың” 1911 санындағы “Тұла бойым тұңғышым” атты мақаласында: “Тұла бойым тұңғышым” деп үлкен баласын... балаларынан абзалырақ көретін қазақтың ғадеті бар, егер бала жалғыз болса, басқа тапшы адам “жалғызым” деп бегірек ардақтайды. Қазақ халқында журнал яки газет бұл күнге дейін жоқ еді. Бөтен жұрттар журнал һәм газет шығарып, мұндарын да мұқтаждарын да жазып, кеңес уа мәслихат айтып жатқанда қазақ бейшара кеңестен махрұм болушы еді. Қазір де Троицк шәһәрінде осы жылғы ғинуардан бері қарай, қазақ халқын оятып, қызмет етпек үшін “Айқап” есімді журнал шықты. Қай жолмен жүрер екен деп біз байқап тұр едік, жолы бізге ұнамды болып шықты. Бұ күнге дейін он бір нөмірі шықты, бәрін де оқыдық, қарындағы сары май секілді қазақ иісі аңқып тұр. Тілі қазақ тілі һәм пайдасы әңгімесі қазақ пайдасы! Қуанышымыз көп болып қойынға толды, көзімізге жас келді, шылбырды түзу тартып қазақты дұрыс жолға айдайтұғын қазақ журналын көретұғын күн бар екен –ау деп. Қош келдің “Айқап!”. Сапарың қайырлы, маңдайың ашық, жолың құтты, ғұмырың ұзақ болсын!-деп тілегіңді тілеп Аллаға мүнәжат еттік. Алты миллиондай “Алаш” ұранды қазаққа көшпелі уа күтуші болған соң біріміздің халымызды біріміз білмедік. Енді, “Айқап” заман ахуалатына қарай сыңқылдап даусын шығара берсе, бейшара қазақта оянар һәм “Айқаптың” ізгі жолына түсер.”- деп “Айқапты” адастырмайтын қазақтың жарық жұлдызы деп бағалай келе: “Енді ау, қазақ, дін исламның құрметі үшін, атамыз түркі қазақтың хақы үшін, қара қазан, сары баланың қамы үшін “Айқап” журналымыздан айырылмайық. Бәйге атындай көтермелеп жыл сайын подписчик болып, бізде елшілік етіп алдымызға ұмтылайық ”-деп халықты қолдауға шақырады.[22.86 б]

Қазақ қоғамындағы ең негізгі мәселе жер мәселесі еді. “Қазақ” пен “Айқап” оқушылары өмірде толып жатқан күнделікті жағдайларды жіпке тізгендей бақылап отырды. Орыс шаруалары құнарлы, егістікке жарамды, шөбі мол жерлерге қарай ағылды. “Қазіргі уақытта үкіметтің рұқсатымен қазақ халқының иеленген жеріне қара шыбындай болып хахолдар келіп жатыр. Ол келудің ешбір тоқтатылатұғын уақыты болмаса керек”-деп қынжыла жазды.

1909 жылғы 9 маусымдағы Столыпиннің заңы бойынша қазақтардың алдында екі жол тұрды: яғни біреуі, “көшпелі норма” деп аталған жан басына 12 десятина жер беру, екіншісі “отырықшы норма”, жан басына 15 десятинадан жер беру. Қазақ жұрты халі нашарлап, екі жолдың айрығына келіп тоқтап, қай жолға түсерін анық білмей жолаушы сияқты дағдарып, есі кеткен кезге тап болды.

Осыған орай, қазақ жер мәселесінің төңірегінде төл мерзімді баспасөз бетінде ұдайы екі түрлі пікір жарыса айтылды. “Айқаптың” редакторы М.Сералин мен Б.Қаратаев бастаған топ жер мәселесін орыс шаруалары сияқты 15 десятинадан жер алып отырықшы өмірге көшу арқылы шешу қажеттігін уағыздаса, ал “Қазақ” айналасындағы Ә.Бөкейханов, А.Байтұрсынов бастаған топ қазақ жерін көшпелі және жартылай көшпелі өмір салтын бұзбай, сақтауға болатындығын жақтап, дәлелдеп көрсетуге тырысты. Бұл жөнінде “Айқапта”: “Қазақ” пен “Айқаптың” нөмірлері келген сайын екі түрлі сөз, екі түрлі кеңес келеді”-деп жазылды.

Отырықшылықты жақтайтындардың дәлелі –қазақ жері патшалықтың меншігіне айналуы, қара бұлттай көшіп келе жатқан мұжықтардан еншімізді бермей, басқаға жем болудан алдын ала қам жасасақ, шұрайлы жер-суымызды иемденіп, 15 десятинадан болса да өз үлесімізді алып қалуымызды ойлауымыз керек. Егер халық жиылып қала болса, “бірлік бар жерде, тірлік бар” мешіт, медресе, мектеп ашуға мүмкіндігіміз туып, мәдениетті елдердей өнер-білімге қолымыз жетер еді дегенге саяды.[10.83б] Бұл туралы “Айқаптың” “Отырықшы өмірді жақтаушылардың мақсаттары” деген мақаласында: “...бұлардың ең керектісі деп көрсеткендерінің біріншісі- жиналып қала салу. Екіншісі – ғылым мен білімге жабысу. Үшіншісі – Думаға депутат кіргізуді өтіну.Төртіншісі – народный сот хақында кеңесіп бір маслихатқа қарар беру. Бесіншісі - дін турасында законымызды бір тірнекке салып, муфти қарауына кіру, болмаса өз алдымызға қазақ болып бір муфти сайлауға маслихат ету. Алтыншысы – мектеп, медреселеріміздің тәртібін дұрыстап бір белгілі нұсқауға муафық ету. Сегізінші – ортамыздағы жалғыз журналымыз “Айқаптың” айына екі, жұмасына бір шығуына жәрдем ету”-деп жазылды.

Ауыл тұрғындарының арасында “Отырықшы” өмір сүру керек пе, жоқ па осы төңіректе қызу тартыстар болып жатты. “Айқаптың” редакторы М.Сералин: “Біздің түсінігімізше, шаруа болып, мал бағып, көшпелі қалыпта тұрамыз дейтұғын заманымыз өтті, қайта келмейді. Енді мұнан былай бізге ең пайдалы болған іс тезірек қала салып, егін пайдасына қарайтұғын жерлерді сақтап қалу”- деп жазды.

Осы отырықшы өмірді жақтаушылырдың бірі - Бақытжан Қаратаев та болды. Ол “Айқап” бетіне жариялаған мақаласы бойынша “Қала болайық па, жоқ па!”деген сауалды мәселеге “Қала болған жөн. Аз ғана жараулы жерімізді бөтен алмай, өзіміз алған жөн”,- деп жауап беріп, болашақ ұрпақ қамын ойлауға шақырады.

Осы көзқарасқа қарсы пікірді “Қазақ” газеті төңірегіне жиналған қазақ зиялыларының бірі Ә.Бөкейханов білдіреді. “Мал бағып шаруа кылып келе жатқан жұрт, орыс 15 –ден жер берді деп егінші бола қоймайды. Мал шаруасы тамақ емес, түрекел деп жатыр деп қолға жұлып алатын. Мал шаруасын тіршілік үшін ұстап жүрген жұрт 15-ден жер алса, үлкен аяққа тар етік киген болады... 15- ден жер алмай тұрып жан-жағыңа қара дейтініміз,15-ті алып, осы алақандай жерге мал бақпақ, бұған мал бағылмайды. ... Мал һәм егін шаруасы отырған, көшкеннен болмайды, жеріне, жерінің ауасына қарай болады, тағы өзге неше көш себеппен шаруа өзгереді”- деп қарсы болады. [23.303б] Осыған орай Ахмет Байтұрсынұлы: “Отырықшы норма – қазақ сонымен күн көреді деп көзі жеткендіктен шығарған норма емес, қазақтың жерін көбірек алу үшін шығарған һәм көбірек алғанда, қазақтың ризалығымен алдық деп көрсету үшін шығарған норма”- дейді. Бұл саяси астары қырық қабат әдістің растығына айғақ ретінде мынадай дәйексөзді алға тартады: “Өткен 11 июльде Думада айтылған сөздерден мағлұм болды: қай пікірдің дұрыс-бұрысы. Депутаттар қазақ жерлері жолсыз алынып жатыр дегенде, переселен управлениесінің бастығы Глинка қазақ жерін жолмен алып жатқандығын көрсетуге отырықшы норманы қазаққа не үшін шығарғандарын жасырмай, ашып айтып берді: “Қазақ жері қазақтан көп артып қалу үшін, яғни переселендерге қазақтан жер көбірек алу үшін біз әдіс істеп отырмыз. Әдіс қылу жолсыздық емес, ептілік. Ол істегеніміз мынау еді: қазаққа отырықшы болып, жер алуға риза болсаңдар, сендерге де мұжықпен қатар 15 десятинадан еркек басына жер береміз дедік. Айтуымыз-ақ мұң екен, қазақтар отырықшы нормамен жер бер деп жабыла сұрап жатыр. Өткен жылда отырықшы нормамен қазақтарға 700 мың десятина жер бердік...”

Міне, переселен управлениесінің министрден соңғы бастығының сөзі. Бұл құпиялап қана досына айтқан сөзі емес, Государственный Думада күллі депутаттардың алдында айтқан сөзі...” деп түсіндірген Ахмет Байтұрсынұлының көшпелі норманы не үшін қуаттайтындығын байқау қиын емес.Ол өзі де : “Тісі шыққан балаға шайнап берген ас болмас” деген. Тісі шыққан адамдарға айтылып отырған сөз ғой. Переселен чиновниктері - алушы, қазақтар – беруші. Алушыға көп алғаны жағымды, берушіге аз бергені жағымды. Қазақ әуелден осыны ойлау керек еді. Олар өзіне жағымды жағын көздегенде, қазақтар да өзіне жағымды жағын көздеуі тиіс. Құр пәленше пәлен етіп жатыр деген дақпыртқа жүгірмей, істің түбінен ойлау керек”,- деп түйіндеді.

Алайда қазақ халқы қолдан кетіп бара жатқан жерден алып қалуға тырысты. “Отырықшы болу” мәселесіне қатысты қазақ даласының әр өлкелерінде халық жиналып маслихаттар өткізіп жатты. Мәселен, 1913 жылдың 4 қаңтарында Шымкент өңірінде 30 болыс елдің жиналысы болып, онда екі мәселе төңірегінде, I-ші, жерімізге қала салу, яғни отырықшылыққа көшу, 2-ші әскер алдырмау есебіне 3 тиыннан төлеу ісі қаралады.

Қоныстандыру мекемелеріне “Отырықшы нормамен” жер кесіп беруін өтінген арыздар күннен-күнге түсіп жатты. “Отырықшылыққа көшемін” деп арыз берген шаруаларға көлемі 4 000 000 десятина жер беру жоспарланды. “Отырықшы өмірге” көшуге көмектесер деген мақсаттағы хаттар “Айқапқа” да келіп жатты. “Отырықшылыққа көшкен” ауылдар жайында хабарлар журнал беттерінде жариялана бастады. Отырықшылыққа көшуде “Айқап” басшысы М. Сералин үлкен үлгі көрсетті. Ол өз ауылымен отырықшылыққа көшкендердің алды болды.

Шідерті болысының да елі отырықшы өмірге көшіп, жер өлшетіп алғаны жөнінде хабар түседі. 1909 жылдың ақырына дейін қара шекпен пайдасына 49 переселен учаскелері ашылып, осы жерге 49 поселке салынды.1910 жылға қарай қоныстандыру мекемесі енді Шідерті болысының бай ауылдарының жерлерін қара шекпенділерге учаске ретінде бөліп беруге ниет қылды. Мұны естіген Шідерті болысының қазақтары мәслихат жасап, “жақсы жерімізді аман алып қаламыз” деп “отырықшылыққа көшу” туралы шешім қабылдады. Патша үкіметінің әріден ойластырған, жүргізілуге тиіс саясатынан сақтанудың жолын Бақытжан Қаратаев көрсетеді. Бақытжан Қаратаев ауылнай Әндіжан Жұманәліұлы екеуі 1910 жылы Орал облысындағы Жымпиты уезінің Шідерті болысындағы қазақтардың мәслихатынан кейін Егіншілік пен Жерге орналастыру Бас басқармасына арыз ұсынады. Бақытжан Қаратаев: “Қайткенде де егістік жерімізді переселениеден аман алып қалу үшін, қала салып отырықшы боламыз. Үшінші дәрежелі қарауыт жерімізге қара шекпен өзі де келмейді.”,-деп қазақтарға ой салады. Осылайша, Шідерті болысында сегіз көшпенді ауыл үшін жер кестіріп алып, әрі диқан, әрі малшы тірлігін үйлестіре жолға қойған отырықшылар поселкесін салды. Сөйтіп, халықты отырықшы өмірге көшіп, жерді осы жолмен аман сақтап қалуға шақырады

Айқаптықтар патша үкіметінің “отырықшы жұрт нормасына” байланысты құйтырқы саясатының мәні мен астарын түсінді. Осы норма арқылы үкімет өзіне жерді көбірек босатып алуды көздеп отырғанын “Айқап” зиялылары халыққа ұқтырғылары келді. “Отырықшы норманы” алу қажеттілігі жайындағы зиялылардың бағытын отарлау саясатының негізінде қарастырсақ, оның сол кезең үшін дұрыс екендігін айтар едік.

Осы кезеңдегі отырықшылыққа көшуді жақтаған алғашқы ұлттық бейресми басылымдардың бірі - “Қазақстан” газеті болды. 1911-1913 жылдардағы қоғамдық-саяси қызметінде Бақытжан Қаратаев Елеусін Бұйрын, Ғұмар Қарашевтармен бірігіп “Қазақстан” газетін шығаруға мол үлесін қосады. Газеттің идеологиялық бағыт-бағдары мен мазмұнын белгілеуде Бақытжан Қаратаев өлшеусіз үлес қосты. Соның нәтижесінде “Қазақстан” газеті ағартушылықтың жаршысы, әлеуметтік даму мен жаңару идеясын аңа заман ағымына сай уағыздаған демократиялық мазмұндағы басылымдардың біріне айналды. Оның газет идеологы болғанын мынадан байқаймыз: 1912 жылы Бақытжан Қаратаев “Қазақстан” газетінің редакциясына келген хаттарға шолу жасай отырып, Ғ.Жүсіпов деген азаматтың газетке ақшалай көмек бере алатынын жоғары бағалап, жауап ретінде былай жазады: “Сіз ақшалай көмектессеңіз де болды. Қаламмен газетке рухани көмекті көрсетушілердің бірі біз боламыз” [14.76б] “Қазақстан” газетінің алғашқы екі номері 1911 жылдың наурыз мамыр айларында Орда қаласында жарық көрген. Мұнда қуғынға ұшыраған редакция кейін Орал қаласына көшіріледі. “Қазақстан” газетінің барлық шыққан саны-16. Газет қаражат жетіспеуіне байланысты біраз уақыт шығуын тоқтатып, тек 1913 жылдың 27 қаңтарында ғана қайта шыға алды. Ол туралы жаңа шыға бастаған “Қазақ” газеті: “Оралский қаласында он шақты нөмірі шығып тоқтаған “Қазақстан” жаңадан шыға бастады... “Қазақстанның” 27 қаңтарда шыққан бірінші нөмірі басқармамызға келді”,-деп жазды. Бірақ газетің қайта шыға бастауы ұзаққа бара алмады. Сол жылдың 16 ақпанында шыққан екінші нөмірінен кейін газет өзінің шығуын біржола тоқтатты.[21.171б] “Қазақстан” өз мақалаларында феодалдық заманның күні өтіп, қоғамдық жаңа қатынастар туа бастағанын, ендігі жерде қазақтардың жалғыз мал шаруашылығымен күнелте алмайтынын, отырықшылыққа көшіп, егіншілік, сауда кәсіптерімен айналысу керектігін насихаттады.

Бақытжан Қаратаев сонымен қатар, 1911-1914 жылдар аралығында “Айқап” журналында М.Сералин, Б.Сыртанов, Ж.Сейдалин, Р.Мәрсеков сияқты қайраткерлердің тез арада жалпы қазақ сьезін шақыру туралы идеяларын қолдап, белгіленген тәртіп бойынша, патша үкіметінен арнайы рұқсат алу арқылы жүзеге асыруды талап етеді. Ондағы мақсаты – ат төбеліндей қазақ зиялыларын қуғыннан, жазалаудан сақтап қалу еді.

1916 жылы қазақ даласынының аспанын қара бұлт қаптады. Маусымның 25 жұлдызындағы патша өкіметінің 19 бен 31 жас аралығындағы қазақ жастарын соғыстың қара жұмысына алу туралы жарлығы ел арасында наразылық тудырды. Пара мен ақшаға белшесінен батқан орыс чиновниктері мен болыстар бір-бірімен ауыз жаласып, жастары 19- ға толмаған немесе 40-тан асқан ауру-сырқау немесе пара бере алмаған қазақтарды қосақтап байлап, Ресей майданының қара жұмыстарына жіберіп жатты. Мұндай озбырлық әрекеттерді өз көзімен көрген Бақытжан Қаратаев баяғы университет қабырғасынан ажырамас досы көкшетаулық юрист Жанша Сейдалинмен бірге Петроградқа арнайы сапар шегіп, IV Мемлекеттік Думаның өкіліне қырғыздар туралы түсінік хатын тапсырады. Бұл хатта олар қазақтарды қара жұмысқа алу жөнінде 1916 жылғы 25 маусымдағы Жарлықты қайта қарауды талап етеді. Жарлық шыққаннан бері жергілікті билеушілер мен әскери әкімшілік 19 бен 30 жастағыларды ғана емес, пара бергендердің айтуымен жасы 19-ға жетпеген бозбалаларды, 31-ден асып кеткен адамдарды қойдай көгендеп әкетіп жатқандарын ашына айта келіп, бұл Жарлық Мемлекеттік Сенатта арнайы қаралмаған кейін заңсыз деп батыл тұжырым айтады.

Б.Қаратаев Ресейдегі 1917 жылғы Ақпан революциясын патшаның тақтан құлауын қуанышты оқиға ретінде қабылдайды. 1917 сәуір айында уақытша үкімет соғысты жалғастыра беру мәселесін талқылау үшін Ресей мұсылмандарының съезін өткізеді. Осы съезде оның қазақ зиялыларымен көзқарастарының қарама-қайшы келуі туралы Бақытжан Қаратаев өзінің естелігінде: “Я возрожал и против образования особого автономного казахского королевства в составе и под протекторатом Российской Империи. Я был на съезде против образования такого королевства потому, что казахи еще не вылупились из скорлупы родового начала. Поэтому я предлагал съезду вынести резолюцию о прекращении безумной войны с роспуском солдата по делам, а своим казахам – интеллигентам предлагал в своей политике руководствоваться программой Российской рабочей социал-демократической партии большевиков. Мое предложение не было одобрено ни съездом и ни казахскими интеллигентами. С этого съезда начался разрыв между мной и казахами интеллигентами ”- деп көрсетіп, мамыр айында большевиктер партиясының қатарына кіреді. [28.5п] Мұны Б.Қаратаевтың большевиктер партиясының қатарына өтуін, екі революция аралығындағы Ресейдегі саяси шиеленіс пен идеялық күрестің жемісі деп қарауға тиіспіз. Ол большевиктердің “жер шаруаларға берілсін”, “зауыттар жұмысшыларға”, “билік Кеңестерге” сияқты тартымды ұрандардың арбауына түсіп, Кеңес үкіметі жағына өтеді.[14.77б]

Сонымен, II Мемлекеттік Дума депутаты болған Б.Қаратаев сол кездегі ең өзекті мәселе болған жер мәселесін шешу үшін басқа да қазақ депутатарымен бірлесе белсенді әрекет етті. Ол сондай-ақ Дума жұмысында аграрлық, ар-ождан, ұсыныс білдіру комиссияларының құрамында жұмыс жүргізген болатын. 1907 жылғы Думаның 16 мамырдағы 39 пленарлық отырысында Бақытжан Қаратаев сөз сөйлеп, сөзінде ол бұл жүргізіліп жатқан саясаттың түпкі мақсаты Ресей ішіндегі 130000 помещиктің мүддесін қорғау үшін, жерсіз орыс шаруаларына қазақ жерлерін тартып беріп отырғандығын ашық айтады. Бұл сөз іс жүзінде патша үкіметінің қазақ даласындағы отарлау саясатын жергілікті халықтың атынан әшкерелеу еді. Алайда, патшаның 1907 жылғы 3 маусымдағы заңы бойынша Дума таратылып, қазақ сияқты шет аймақтағы халықтар келесі Мемлекеттік Думаға сайлау құқығынан айырғанына қарамастан, Б.Қаратаев Мұсылмандар фракциясы арқылы қазақтың мүддесін көздейтін ұсыныстарын жіберіп отырды. 1907-1916 жылдар аралығында Б.Қаратаев “Айқап” журналы мен “Қазақстан” газеттері арқылы феодалдық заманның күні өтіп, қоғамдық жаңа қатынастар туа бастағанын, ендігі жерде қазақтардың жалғыз мал шаруашылығымен күнелте алмайтынын, отырықшылыққа көшіп, қала болып егіншілік, сауда, білім-ғылымға көңіл бөлу керектігін насихаттады. Қазіргі күнгі көзқараспен қарағанда сол кезең үшін бұл екі пікірдің де дұрыс екендігіне көз жеткізіміз.

Бақытжан Қаратаев – патша өкіметінің саясаты салдарынан туған жеріндегі қиындықтарды көзімен көріп, жан дүниесімен сезініп, халқының азаттығы үшін бар ғұмырын сарп еткен батыл күрескер. Бақытжан Қаратаевтың саяси көзқарасының қалыптасуы Санкт-Петербургтағы студенттік жылдарынан бастау алып, қоғамдық-саяси қызметінің басталуын 1905-1907 жылдардағы революцияда Орал және Торғай қазақтарының атынан жолданған петицияны даярлауға қатысуынан, 1905 жылы Орал қаласында өткен бес облыстың делегаттық сьезінде “Қазақ конституциялық демократиялық партиясын” құрудағы әрекетінен көруге болады. II Мемлекеттік Дума депутаты болған Б.Қаратаев сол кездегі қазақ қоғамы үшін ең өзекті мәселе болған жер мәселесіне ерекше көңіл бөлді. 1907 жылғы Думаның 16 мамырдағы 39 пленарлық отырысында Бақытжан Қаратаев сөз сөйлеп, сөзінде ол бұл жүргізіліп жатқан саясаттың түпкі мақсаты Ресей ішіндегі 130000 помещиктің мүддесін қорғау үшін, жерсіз орыс шаруаларына қазақ жерлерін тартып беріп отырғандығын ашық айтып, патша әкімшілігінің отарлау саясатын сынады. Б.Қаратаев “Айқап” журналы мен “Қазақстан” газеттері арқылы феодалдық заманның күні өтіп, қоғамдық жаңа қатынастар туа бастағанын, отырықшылыққа көшіп, қала салып, егіншілік, сауда, білім-ғылымға көңіл бөлу керектігін насихаттады.

Б.Қаратаев Ақпан төңкерісін қуанышпен қарсы алды. Алайда, 1917 сәуір айында Ресей мұсылмандарының съезінде Б.Қаратаевтың большевиктер партиясын қолдайтын пікірінен оның қазақ зиялыларымен көзқарастарының қарама-қайшы келгендігін аңғаруға болады. Біз Б.Қаратаевтың большевиктер партиясының қатарына өтуін, екі революция аралығындағы Ресейдегі саяси шиеленіс пен идеялық күрестің жемісі деп қарауға тиіспіз. Ол большевиктердің “жер шаруаларға берілсін”, “зауыттар жұмысшыларға”, “билік Кеңестерге” сияқты тартымды ұрандардың арбауына түсіп, Кеңес үкіметі жағына өткен болатын.

Азамат соғысы жылдарында 1919 жылы 10 шілдеде РСФСР Халық Комиссарлар Кеңесі Қазақ елін басқаратын Революциялық Комитет құру туралы декрет жариялайды. 1919 жылдың 24 шілдесінде Ленин қол қойған мандат бойынша Б.Қаратаев Қазақ революциялық комитетінің мүшесі ретінде тағайындалып, Б.Қаратаев заң (юстиция) бөлімінің меңгеруші қызметін атқарады. Қаратаевтың революциялық комитет жүргізген саясатка күмәнданған кездерде аз болмады. Өмірінің соңында бұл күдіктері күшейе түскен болатын. Себебі, Б.Қаратаев большевиктердің Кеңес өкіметін орнатуда қазақ халқына жасаған зорлық-зомбылығы, қырып-жоюға бағытталған саясаты, социализм идеясын күшпен енгізумен дінінен, әдет-ғұрпынан, тілінен безіндіретін ілімінің астарын, мақсатын дер кезінде түсіне білді. Большевиктердің құйтырқы саясатына әбден қанық болған Бақытжан Қаратаев 1927 жылы партия қатарынан өз еркімен шығады. 1921-1924 жылдары ол Ақтөбе қасында адвокаттардың губерниялық коллегиясының төрағасы қызметін, өмірінің соңында ғылыми-шығармашылық жолға бет бұрған болатын.

Қорыта келе, Қазан төңкерісі орнағаннан кейін елде кеңес үкіметін орнатуға қатысқан қазақ азаматтарының бірі- Б.Қаратаев болды. 1918 жылы 13 наурызда Орал қаласында өткен Облыстық жұмысшы, шаруа, солдат депутатарының съезінде Б.Қаратаев облыстық Совдептің мүшелігіне сайланып, юстиция комиссары болып тағайындалады. Алайда елдегі орын алған саяси билік үшін күресте Орал қаласындағы “облыстық әскери үкімет” көп кешікпей жергілікті советті таратып, бүкіл өкімет билігін қолына ала бастайды. Саяси тұтқын ретінде ұсталған Б.Қаратаев Орал түрмесінде өмірінің ең қиын сәттерін басынан өткізеді. Соғыс жылдарындағы қиын сәттерге қарамастан, Б.Қаратаев түрмедегі саяси тұтқындардың басын біріктіру арқылы өздерінің күресін тоқтатпаған еді. Орал қаласының 1919 жылы 24 қаңтарда Чапаев бастаған дивизияның қаланы азат етуі арқасында босатылып, өлім жазасынан құтқарылады. Сол жылы 4-армияның революциялық әскери кеңесінің ұйғарымымен Орал облыстық революциялық комитет құрылып, мүшелерінің бірі ретінде Бақытжан Қаратаев кірді. Азамат соғысынан елдегі қалыптасқан саяси жағдайға байланысты 1919 жылы 10 шілдеде РСФСР Халық Комиссарлар Кеңесі Қазақ елін басқаратын Революциялық Комитет құру туралы декрет жариялайды. 1919 жылдың 24 шілдесінде Ленин қол қойған мандат бойынша Б.Қаратаев Қазақ революциялық комитетінің мүшесі ретінде тағайындалып, заң (юстиция) бөлімінің меңгеруші қызметін атқарады. Қаратаевтың революциялық комитет жүргізген саясатка күмәнданған кездерде аз болмады. Өмірінің соңында бұл күдіктері күшейе түскен болатын. Себебі, Б.Қаратаев большевиктердің Кеңес өкіметін орнатуда қазақ халқына жасаған зорлық-зомбылығы, қырып-жоюға бағытталған саясаты, социализм идеясын күшпен енгізумен дінінен, әдет-ғұрпынан, тілінен безіндіретін ілімінің астарын, мақсатын дер кезінде түсіне білді. Большевиктердің құйтырқы саясатына әбден қанық болған Бақытжан Қаратаев 1927 жылы партия қатарынан өз еркімен шығып, 1921-1924 жылдары ол Ақтөбе қасында адвокаттардың губерниялық коллегиясының төрағасы қызметін, өмірінің соңында ғылыми-шығармашылық жолға бет бұрған болатын.

Халқының ардақты ұлы, ғалым, тарихшы, журналист Бақытжан Қаратаев 1934 жылы 26- тамызда 74 жасқа қараған шағында дүние салды.

**Қорытынды**

XX ғасырдың басында патша өкіметінің өлкеге жүргізіп отырған отарлық саясаты, ұлттық езгісі мен қанауы сол кездегі халықтың қамын ойлай бастаған көздері ашық, көкірегі ояу қазақ зиялыларына қозғау салды. Олар империяның “солақай” саясатын ашық сынға алып, ұлт болашағы үшін туған елінің, халқының азаттығы үшін туған елінің, халқының азаттығы мен бостандығы үшін күреске шықты. Солардың бірі- Орал өңірінде дүниеге келген Бақытжан Бейсәліұлы Қаратаев болды.

Бақытжан Қаратаев шыңғыс ұрпақтарынан тараған Әбілхайыр ханның шөбересі болып келеді. Ол 74 жыл өмір сүрді. (1860-1934) 1860 жылы дүниеге келген Б.Қаратаевтың тәрбиелік болмысы бала жастан ел арасындағы ғасырлар бойғы көшпелі өмір салты мен кең даланың әдет-ғұрпы ықпалында қалыптасады. Оның алғаш ауыл мектебінен білім алып, 1886-1890 жылдар аралығында Санкт-Петербург университетінде білім алуы оның саяси көзқарастарының қалыптасуына үлкен әсерін тигізді. Алайда, 1891жылы патша әкімшілігінің Сенатына қызметке тағайындалған Б.Қаратаевты патша чиновниктері Санкт-Петербургтан алысырақ аймаққа - Грузияның Кутаиси қаласына тергеу жүргізу қызметіне ығыстырып тастауға тырысты. Өйткені, 1891 жылы патша үкіметі қазақ даласын басқарудың жаңа Далалық Ережесін даярлап жатқан еді, сондықтан да олар үшін әкімшілік сенатында көзі ашық қазақтың жүргені қауіпті болып көрінді. Жеті жылдай Қазақстаннан тыс жүрген Бақытжан Қаратаев 1897 жылы өзінің кіндік кескен Орал топырағына оралып, өз мамандығы бойынша халық құқығын сақтау мақсатында, адвокат болып орналасады. Патша чиновниктерінің қазақ даласында жергілікті халыққа қарсы жүргізіліп отырған озбырлық саясатына, адамдық құқықтарын аяққа таптаған әрекеттеріне қарсы үн көтереді.

Бақытжан Бисәліұлының қазақ халқын, оның жері мен суын, азаматтарының құқығын қорғауға бағытталған іс-әрекеті, қызметі Бірінші Орыс революциясы жылдарында ерекше байқалады. 1905-1907 жылдардағы Бірінші Орыс революциясы жаңа басталған кезде Бақытжан Қаратаев кадет партиясының мүшесі еді. Алайда Орал қазақтарының атынан II Мемлекеттік Думаға депутат болып сайланған Бақытжан Қаратаев Мұсылман фракциясының құрамына енді. 1907 жылғы Думаның 16 мамырдағы 39 пленарлық отырысында Бақытжан Қаратаев сөз сөйледі. Бұл сөз іс жүзінде патша үкіметінің қазақ даласындағы отарлау саясатын жергілікті халықтың атынан әшкерелеу еді.

Осы кезде 1907-1916 жылдар аралығында Б.Қаратаев ел аралап, үгіт-насихат жұмысымен айналысады. Патша үкіметінің қоныстандыру саясатына қарсы “Айқап” журналы мен “Қазақстан” газеттеріне мақалалар жазды. Б.Қаратаев мақалаларында феодалдық заманның күні өтіп, қоғамдық жаңа қатынастар туа бастағанын, ендігі жерде қазақтардың жалғыз мал шаруашылығымен күнелте алмайтынын, отырықшылыққа көшіп, қала болып егіншілік, сауда, білім-ғылымға көңіл бөлу керектігін насихаттады.

Б.Қаратаев Ақпан төңкерісін қуанышпен қарсы алды. Алайда, 1917 жылы сәуір айында уақытша үкімет соғысты жалғастыра беру мәселесін талқылау үшін Ресей мұсылмандарының съезінде Б.Қаратаевтың большевиктер партиясын қолдайтын пікірінен оның қазақ зиялыларымен көзқарастарының қарама-қайшы келгендігін аңғаруға болады. Азамат соғысы қарсаңында 1918 жылы 13 наурызда Орал қаласында өткен Облыстық жұмысшы, шаруа, солдат депутатарының съезінде Б.Қаратаев облыстық Совдептің мүшелігіне сайланып, юстиция комиссары болып тағайындалады. Алайда елдегі орын алған саяси билік үшін күресте Орал қаласындағы “облыстық әскери үкімет” көп кешікпей жергілікті советті таратып, бүкіл өкімет билігін қолына ала бастайды. Саяси тұтқын ретінде ұсталған Б.Қаратаев Орал түрмесінде өмірінің ең қиын сәттерін басынан өткізеді. Соғыс жылдарындағы қиын сәттерге қарамастан, Б.Қаратаев түрмедегі саяси тұтқындардың басын біріктіру арқылы өздерінің күресін тоқтатпаған еді. Орал қаласының 1919 жылы 24 қаңтарда Чапаев бастаған дивизияның қаланы азат етуі арқасында босатылып, өлім жазасынан құтқарылады. Сол жылы 4-армияның революциялық әскери кеңесінің ұйғарымымен Орал облыстық революциялық комитет құрылып, мүшелерінің бірі ретінде Бақытжан Қаратаев кірді.

Азамат соғысынан елдегі қалыптасқан саяси жағдайға байланысты 1919 жылы 10 шілдеде РСФСР Халық Комиссарлар Кеңесі Қазақ елін басқаратын Революциялық Комитет құру туралы декрет жариялайды. 1919 жылдың 24 шілдесінде Ленин қол қойған мандат бойынша Б.Қаратаев Қазақ революциялық комитетінің мүшесі ретінде тағайындалып, заң (юстиция) бөлімінің меңгеруші қызметін атқарды. Қаратаевтың революциялық комитет жүргізген саясатқа күмәнданған кездерде аз болмады. Өмірінің соңында бұл күдіктері күшейе түскен болатын. Себебі, Б.Қаратаев большевиктердің Кеңес өкіметін орнатуда қазақ халқына жасаған зорлық-зомбылығы, қырып-жоюға бағытталған саясаты, социализм идеясын күшпен енгізумен дінінен, әдет-ғұрпынан, тілінен безіндіретін ілімінің астарын, мақсатын дер кезінде түсіне білді. Большевиктердің құйтырқы саясатына әбден қанық болған Бақытжан Қаратаев 1927 жылы партия қатарынан өз еркімен шығады. 1921-1924 жылдары ол Ақтөбе қасында адвокаттардың губерниялық коллегиясының төрағасы қызметін атқарады.

Өмірінің соңғы жылдарында Бақытжан Қаратаев бірыңғай ғылыми-шығармашылық жолға бет бұрып, осының нәтижесінде 1934 жылы “Обзор материалов из истории колонизации Казахского края в связи с восстанием казахов Оренбургского края в 1869 году и в начале 1870-х годов” атты қолжазбасын дайындап шығарады.

Халқының ардақты ұлы, ғалым, тарихшы, журналист Бақытжан Қаратаев 1934 жылы 26- тамызда 74 жасқа қараған шағында дүние салды. Бүкіл қазақ даласы тағы бір арысынана айырылған. Бірақ, оның халқының жарқын болашағы үшін атқарған қызметі ешқашан ұмытылмақ емес

**Пайдаланған әдебиеттер тізімі**

1. Н.Ә.Назарбаевтың 2017 жылдың 16 сәуірінде «Болашаққа бағдар: рухани жаңғыру» атты мақаласы <http://www.akorda.kz/kz/events/akorda_news/press_conferences/memleket-basshysynyn-bolashakka-bagdar-ruhani-zhangyru-atty-makalasy>
2. Шонанұлы Т.Ш. Жер тағдыры – ел тағдыры. Алматы., 1995
3. Бекмаханов Е.Б. Присоединение Казахстана к России. М.,1957
4. Зиманов С.З. В.И.Ленин и советская национальная государственность в Казахстане. А.,1970
5. Ысмағұлов М.Ш. Революция сарбазы // Жалын. 1989., №1
6. Қозыбаев М.К. Ақтаңдақтар ақиқаты. А.,1992
7. Нұрпейісов К.Н. Алаш һәм Алашорда. А.,1995
8. Қойгелдиев М.Қ. Алаш қозғалысы. А.,1995
9. Қойшыбаев Б.О. Бақытжан Қаратаев. А.,1993
10. Озғанбай Ө.О. Ресей Мемлекеттік Думасы және Қазақстан (1905-1907жж) А.,1997
11. Государственная Дума. Указатель к стенографическим отчетам. Второй созыв. 1907год. С-Пб.,1907
12. Государственная Дума. Стенографические отчеты. 1907 год. Сессия вторая. Т-1.С-Пб.,1907
13. Каратаев Б.Б. Обзор материалов из истории колонизации Казахского края в связи с восстанием казахов Оренбургского края в 1869 году и в начале 1870-х годов. Сост.А.Б.Абенова А.,2006.
14. Өзбекұлы С.Ө.Арыстары Алаштың. Тарихи очерктер.А.,1998
15. Өзбекұлы С.Ө. Барлыбек Сыртанов. А.,1996
16. Созақбаев С.С. Қарлығаштар / Білім және Еңбек.1983., №3
17. Қазақстанның жаңа және қазіргі заман тарихы. Ред.басқ. Қ.С.Қаражан. А.,2005
18. Хамиқызы Ү.Б. Бақытжан Қаратаев және патша үкіметінің жер саясаты./ Қазақ тарихы. 2006, №5
19. Верт Н. История советского государства.(1900-1991гг) М.,1997
20. Зиманов С.З. Исмагулов М.Ш. Б.Б.Каратаев во второй Государственной Думе/ Известия АН КазССР, серия общественных наук, 1974, №1.
21. Атабаев Қ.М. Қазақ баспасөзі. Қазақстан тарихының дерек көзі (1870-1918) А.,2000
22. Субханбердина Ү. Дәуітов С. Айқап. А.,1995
23. Бөкейхан Ә. Таңдамалы. А.,1995